سرائیکی قلم قبیلہ

ایں کتاب اِچ ستر توں زائد سرائیکی شعراء تے اُنہاں دے کتاباں بارے ڳالھ کیتی ڳئی ہے جݙاں جو ہک سو توں زائد اہل قلم دا تعارف تے ڄاݨ سُنڄاݨ ایں کتاب اِچ شامل ہے ۔ایں کتاب دے صفحہ 363تے ٻہوں غلطی کیتی ڳئی کہ شاہ صدر دین دے شاعر عبدالرشید اُشرو دے قوائو عبدالرشید اُشتر دے ناں تے شامل تھی ڳئین۔ پینسل نال کٹ تے غلطی کوں درست کیتا ڳئے۔ 

ظہوراحمد  دھریجہ لکھدن 

میں اکثر ڳالھ کریندا راہنداں جو ’’ لکھیا لوہا ، الایا ڳوہا ‘‘ ۔ جیرھی شئے لکھت اچ آ ونڄے او لوح تھی ویندی اے ، او کݙاہیں نی مردی ، لکھسے کون؟ ظاہر او لکھسے جیرھا پڑھیا لکھیا ہوسے ، ہک اے وی ہے جو پڑھیا لکھیا تھی تے نہ لکھے تاں ول او ان پڑھ توں وی ان پڑھ اے ۔ ایجھے بندے کوں پڑھیا لکھیا جاہل آکھیا ویندے ۔ جیرھے کجھ لکھدن او وݙے لوک ہوندن ، ایں کتاب اچ کجھ ایجھے شاعر وی ہوسن جیرھے پڑھئے لکھئے نہ ہوسن ۔ و سوال پیدا تھیسے جو او تاں لکھ نی سڳدے ، انہائیں دا قلم قبیلے نال تعلق کیویں بݨسے ؟ میں آکھداں جو کیوں نہ بݨسے ؟ انہائیں دے ولوں اساں جو لکھدے ٻیٹھوں ، زندہ قوماں اپݨے ان پڑھ شاعریں دے کلام تے وی پی ایچ ڈی کرویندین ۔ میں ہک واری ول آکھداں جو پڑھے لکھئے تھی تے جیرھی نی لکھدے او ان پڑھیں دا وی اُتلا پُڑ اِن۔ سرائیکی قلم قبیلہ کیا تے کتنا وݙا ہے ؟ میں ݙس سڳداں جو ایندا کوئی انت سما کائنی میں چند ہک اہل قل دے ناں پیش کرینداں جیرھے میں سئیں دلنور نور پوری بہشتی دی غیر مطبوعہ کتاب وچوں حاصل کیتن ۔ میں ہک واری ول آکھداں جو اے ٻہوں تھوڑے ناں اِن ۔ سینکڑاں تے ہزاراں ناں رہ ڳن ، انشاء اللہ او سارے ناں سرائیکی ڈائریکٹری وچ آؤسن ۔ حالی جیرھا اکھا پُھلا ہے ایننکوں میݙے وسیب دے طالب علم قبول کرن جیرھے سکولیں ، کالجیں تے یونیورسٹیں اچ سرائیکی پڑھدن ۔

نوٹ : تھی سڳدے جو کوائف پورے نہ ہوون ، ارداس ہے جو ایں بارے ݙسیا ونڄے ، تاں جو آندے ایڈیشن وچ چنڳائی تھیوے۔ ظہور دھریجہ

## سیٹھ عبید الرحمن
سرائیکی زبان تے ادب دی ترقی سانگے سیٹھ عبید الرحمن بہاولپوری ٻہوں کم کیتے ۔ سرائیکی لائبریری قائم کرݨ دے نال نال بحیثیت چیئرمین بلدیہ انہاں سرائیکی مجلس کوں قیمتی زمین دان کیتی تے سرکاری ریکارڈ اچ پہلی واری اوں جاہ کوں چوک سرائیکی دا ناں ݙتا تے چوک سرائیکی توں ریلوے اسٹیشن تئیں سڑک کوں شاہراہ سرائیکی دا ناں ݙتا ۔ سیٹھ عبید الرحمن 6 جون 1926 ء کوں بہاولپور اچ حاجی عبدالرحمن دے گھر پیدا تھئے ۔ مسلم یونیورسٹی علی گڑھ توں تعلیم حاصل کیتی ۔ انہاں سرائیکی کتاباں دے ناں تے ہک ڈائریکٹری وی مرتب کیتی ۔ ایندے نال نال انہاں ٻیاں وی کتاباں لکھیاں ، سیٹھ صاحب نثر لکھدے ہَن تے انہاں سرائیکی وسیب دے ناں تے ہِک ہفتہ وار اخبار وی شروع کیتا ہا ۔ سیٹھ عبید الرحمن دا وݙا کارنامہ بہاولپور صوبہ محاذ کوں سرائیکی صوبہ محاذ دے وچ تبدیل کرݨ ہے ۔ او پہلا موقع ہئی جݙاں سرائیکی وسیب دے لوکیں بحیثیت قوم سرائیکی زبان ادب دے حق حقوق سانگے جدوجہد دا آغاز کیتا۔

## اقبال سوکڑی
سرائیکی شاعری اچ سئیں اقبال سوکڑی دا ٻہوں وݙا ناں ہے ۔ اقبال سوکڑی اوں ویلھے توں سرائیکی لکھدے پِن جݙاں سرائیکی کوں سرائیکی نہ آکھیا ویندا ہا ۔ سرائیکی غزل کوں سنڄاݨ تے اُچا مقام ݙیوݨ اچ انہاں دا ٻہوں وݙا ہتھ اے ۔ سئیں محمد اقبال سوکڑی ‘صاحب خان ملغانی بلوچ دے گھر 5 اپریل 1938 ء کوں تونسہ دی وستی سوکڑ اچ پیدا تھئے ، محکمہ تعلیم دے وچ مدرس دی حیثیت نال خدمتاں سر انجام ݙتیاں ۔ 1958ء اچ سرائیکی شاعری دا آغاز کیتا تے ماشا اللہ ہُݨ وی لکھدے پِن ۔ آپ دے کتابیں دی تعداد ٻہوں زیادہ ہے ۔ جنہاں وچ ہنجوں دے ہار ، ݙکھ دی جنڄ ، کالے روہ چٹی برف، ورقہ ورقہ زخمی ، لیرو لیر پچھانواں ، اٹھواں آسمان، بے انت ، اقبال سوکڑی دے ݙوہڑے تے ٻیاں کتاباں شامل ہِن ۔

## اسلم رسول پوری
سئیں اسلم رسول پوری سرائیکی زبان، ادب تے سرائیکی سیاست دے حوالے نال ٻہوں وݙا مقام رکھدن ۔ سرائیکی لسانیات دے حوالے نال ٻہوں کم کیتا ۔ سرائیکی زبان ، اوندا رسم الخط تے آوازاں دے نال نال تلاوڑے ، سرائیکی قاعدہ ، سرائیکی بارے سوال جواب ، سچل سر مست ، بیدل سندھی ، سرائیکی معنے دا پندھ تے ایویں ٻیاں کافی ساریاں کتاباں لکھیاں ۔ سئیں محمد اسلم رسول پوری عبدالحکیم خان احمدانی بلوچ دے گھر 20 نومبر 1941ء کوں وستی رسول پور تحصیل ڄام پور اچ پیدا تھئے تے بحیثیت مدرس خدمات سر انجام ݙیندے رہ ڳئے ۔انہاں دی تعلیم ایم اے ، ایل ایل بی ہے ۔1971ء اچ سرائیکی قلم قبیلے دے وچ شامل تھئے ۔ ریٹائرمنٹ دے بعد بحیثیت وکیل خدمات سر انجام ݙیندے پِن ۔

## اشو لال
محمد اشرف المعروف اشو لال غلام محمد راں دے گھر کروڑ لعل عیسین اچ پیدا تھئے ۔ ایم بی بی ایس کیتا ۔ لکھݨ پڑھݨ دا شوق شروع توں ہا ۔ 1979 اچ سرائیکی شاعری شروع کیتی ۔ چھیڑو ہتھ نہ مرلی ، گوتم نال جھیڑا، کاں وسوں دا پکھی ،سندھ ساغر نال ہمیشاںانہاں دیاں کتاباں ہِن۔اشو لال سرائیکی دے جدید لہجے دے شاعر اِن ، آپ دے کلام کوں تعلیم یافتہ لوک ٻہوں پسند کریندن ۔

## رفعت عباس
غلام عباس المعروف رفعت عباس ملتان اچ ملک حسن بخش ارائیں دے گھر 7 جولائی 1957 اچ پیدا تھئے ۔ ایم اے اردو کر تے لیکچرر لڳ ڳئے ۔ 1977 اچ شاعر ی شروع کیتی ۔ پڑچھیاں اُتے پُھل ، جھمری جُھم ٹرے ، بھوندی بھوئیں تے ، سنگت ویدھ ، پروبھرے ہک شہر اچوں ،عشق اللہ سئیں جاڳیا ، ایں نارنگی اندر انہاں دیاں کتاباں ہِن ۔سئیں رفعت عباس نویں لہجے دے معتبر تے مہاندرے شاعر اِن ، سرائیکی کافی کوں انہاں نواں رنگ تے روپ ݙتے ۔

## عزیز شاہد
معروف سرائیکی شاعر سئیں عزیز اکبر المعروف عزیز شاہد28 جولائی 1947 ء کوں معروف سرائیکی شاعر سئیں نور محمد سائل دے گھر پیدا تھئے ۔ بی اے تئیں تعلیم حاصل کیتی تے درس و تدریس دا شعبہ اختیار کیتا ۔ 1963ء اچ شاعری شروع کیتی تاں معروف سرائیکی شاعر سئیں سرور کربلائی دی شاگردی اختیار کیتی ۔ انہاں دیاں احٖ تئیں ڈھیر ساریاں کتاباں چھپ ڳن جنہاں اچ مݨ دریاتیں ، پُھل سرمی دے ، پݨیال ،اول ، جوڳ ،بہادر آلا ، دھمی ، سلسلے سلونی دے تے چیݨاں شامل ہِن ۔ عزیز شاہد اوں بہادر شاعر ہِن جنہاں سرکاری ملازمت تے ہوندے ہوئیں وی ضیا الحق دور اچ لکھیا ہا ’’ ہر کرسی تے کھورا چہرہ ‘ ہر چہرہ پنجابی ‘‘ ۔

## شوکت مغل
پروفیسر شوکت مغل 4 جون 1947 ء کوں حسین بخش مغل دے گھر پیدا تھئے ۔ ایم اے کر تے تدریس دے شعبے نال منسلک تھی ڳئے ۔ 1980 ء توں سرائیکی زبان و ادب دی خدمت کریندے پِن ۔ انہاں دیاں ہُݨ تئیں 60 کتاباں چھپ چکین ۔ پروفیسر شوکت مغل دا لسانیات وچ کم سب توں زیادہ اے ، انہاندیاں 60 دے لگ بھگ کتاباں شائع تھی ڳن ، جنہاں وچوں 50 لسانیات تے ہِن ، آپ دی سرائیکی خدمات تے قوم فخر کریندی اے ۔

## جاوید اختر بھٹی
معروف دانشور جاوید اختر بھٹی 2 فروری 1958 ء اچ کرنل خان راجپوت بھٹی دے گھر ملتان اچ پیدا تھئے ۔ میٹرک تئیں تعلیم حاصل کیتی تے کاروبار شروع کر گھدا ۔1976 ء اچ ادبی ذوق ودھیا تاں لکھݨ شروع کر ݙتا ۔انہاں دیاں تصانیف اچ چاند کے زخم ، مگر تم زندہ رہنا، ربی ذات ، افسانے سمیت ٻیاں شامل ہِن ۔

## اسلم انصاری
محمد اسلم انصاری حاجی قاسم علی انصاری دے گھر بیرون پاک گیٹ ملتان اچ 30 اپریل 1939 اچ پیدا تھئے ۔ بی اے آرنر ، ایم اے تے ول پی ایچ ڈی کیتی ۔ درس و تدریس دے شعبے نال وابستہ ہن۔ 1956 اچ شاعری شروع کیتی تے ساریں بزرگ شاعریں توں استفادہ حاصل کیتا۔ خواب و آگہی ، اقبال عہد آفریں ، نقش عہد وصال ، Kafes( ترجمہ کافیاں خواجہ فرید) انہاں دیاں مشہور کتاباں ہِن ۔

## صوفی نجیب اللہ نازش
سئیں صوفی نجیب اللہ نازش 1954ء اچ سئیں قادر بخش مرحوم دے گھر ڄمئے ۔ مڈل تئیں تعلیم حاصل کیتی ۔ آپ ہِک علمی ادبی گھرانے نال تعلق رکھیندن ۔ 1983ء اچ شاعری شروع کیتی تاں امیر بخش خان دانش دے شاگرد بݨیئے ۔ نازش دے ݙوہڑے ، توں تاں وفا کریں ہا ، میݙا دیس، زکریا ایکسپریس دی ٹکر، پتہ نی توں کیا ہِیں آپ دیاں مشہور کتاباں ہِن ۔ صوفی نجیب اللہ نازش تے انہاندے خاندان دیاں سرائیکی واسطے عظیم خدمات ہِن ۔ انہاندے بھرا صوفی فیض محمد دلچسپ دے سینکڑاں شاگرد ہِن ، صوفی صاحب دے اپݨے وی شاگرد سو توں ودھ ڳن ، آپ سرائیکی گتی دے بے مثال شاعر ہِن ۔ ’’ توں تاں وفا کریں ہا زندگی تاں بے وفا ہے ‘‘ ٻہوں مشہور گیت ہے۔

## قیس فریدی
سئیں مرید حسین المعروف قیس فریدی حاجی قطب الدین سومرو دے گھر مئو مبارک اچ پہلی دسمبر 1950 ء اچ پیدا تھئے ۔ میٹرک کر تے فاضل اردو کر گھدا تے درس و تدریس دے شعبے نال منسلک تھی ڳئے ۔ 1958 اچ صرف 8 سال دی عمر اچ شاعری شروع کیتی ۔ سئیں انعام اسعدی کوں استاد بݨا گھدا ۔ انہاں دی تصانیف اچ ارداس ، چند سرائیکی اصلاحات و مترادفات ، پرہ باک ، نمرو، توں سورج میں سورج مُکھی ،آمشام تے گھاگھر شامل ہِن۔

## حفیظ خان
سئیں حفیظ خان سرائیکی دے ٻہوں وݙے لکھاری اِن ، انہاں اپݨاں اشاعتی ادارہ ملتان انسٹیٹیوٹ آف ریسرچ وی بݨایا ہویا ہے۔ ایں ادارے سرائیکی دیاں ڈھیر ساریاں کتاباں شائع کیتن ۔ آپ سیشن جج دے منصب تے فائز اِن ۔ مصروفیت دے باوجود سرائیکی واسطے وقت کڈھیندن تے سرائیکی ماء ٻولی دی خدمت کریندن ۔ انہاں دیاں مآثر ملتان تے ٻیاں ڈھیر ساریاں تحقیقی کتاباں شائع تھی چکین ۔ سئیں حفیظ خان احمد پور شرقیہ اچ پیدا تھئے تے احٖ کل ملتان اچ سکونت پذیر ہِن ۔

## شمیم عارف قریشی
سئیں شمیم عارف قریشی انگریزی پڑھیندن تے سرائیکی لکھدن ۔ انہاں دی کتاب ’’نیل کتھا ‘‘ شائع تھی چکی ہے ۔ سرائیکی زبان ‘ ادب واسطے ٻہوںخدمات اِن ۔ آپ سرائیکی ادبی تنظیم سویل دے سربراہ ہِن ۔ آپ دا تعلق ملتان نال ہے۔ آپ ڈائریکٹر کالجز وی رہ ڳن ۔

## ڈاکٹر طاہر تونسوی
سئیں ڈاکٹر طاہر تونسوی سرائیکی زبان ادب دے نقاد تے محقق ہِن ، آپ دیاں ٻہوں سارایں کتاباں شائع تھی چکین ۔ آپ چیئرمین بورڈ تے مختلف کالجیں دے پرنسپل رہ ڳن ۔ سرائیکی ادبی بورڈ دے سربراہ ہِن ۔ آپ دے سرائیکی واسطے ٻہوں خدمات ہِن ۔ مختلف ملکاں وچ سرائیکی دی نمائندگی کر چکین ۔ احٖکل ملتان اچ سکونت پذیر ہِن ۔

## جمیل پروانہ ، نصیر مستانہ
جمیل پروانہ نصیر مستانہ بنیادی طور تے سرائیکی گلوکار اِن ۔ پر انہاں ݙوہیں بھرانویں دا قلم نال رشتہ وی ہے ۔ انہاں سرائیکی شاعری وی کیتی اے۔ انہاں ݙوہاں بھرانواں دا تعلق احمد پور شرقیہ نال ہے ۔ انہاں دی سرائیکی واسطے ٻہوں خدمات ہِن ۔ انہاں کوں مختلف ایوارڈ وی مِل چکین پر ݙکھ دی ڳالھ اے ہے جو انہاں ݙو بھرانویں دی جوڑی ترٹ ڳئی اے تے ہِک بھرا سئیں نصیر مستانہ فوت تھی ڳن ۔

## اعجاز تشنہ
سرائیکی گیت نگاری وچ سئیں اعجاز تشنہ دا ٻہوں وݙا ناں ہے ۔ اعجاز تشنہ 1964 ء اچ رب نواز اعواݨ دے گھر بھکر اچ پیدا تھئے ۔ بی اے تئیں تعلیم حاصل کیتی ۔ 1988 ء اچ شاعری دا آغاز کیتا ۔ انہاں دے استاد ندیم بخاری تے افضل عاجز ہن ۔ انہاں ماڑا اے تاں ماڑا سہی یار جو ہے سمیت سینکڑاں گیت لکھئے تے 8 دسمبر 2016 ء کوں فوت تھی ڳئے ۔

## خواجہ قطب الدین قطب فریدی
آپ دا تعلق معروف عالمِ دین خواجہ محمد یار فریدیؒ گڑھی اختیار خان دے خاندان نال ہے ۔ آپ دی ہِک کتاب بے تابی ہے ۔آپ سئیں حفیظ تائب دے شاگرد ہِن ۔ سئیں خواجہ قطب الدین فریدی سئیں دے ݙاݙا سئیں خواجہ محمد یار فریدیؒ درگاہ عالیہ گڑھی شریف سرائیکی دے ٻہوں وݙے شاعر ہِن ۔ خواجہ فرید سئیں دی کافی دے بعد خواجہ محمد یار فریدی ؒ سئیں دے کلام کوں پورے وسیب اچ محبت نال پڑھیا ویندے ۔

## ڈاکٹر جگدیش چندر بترہ
ڈاکٹر جگدیش چندر بترہ مظفر گڑھ اچ سرائیکی دلیپ چند بترہ دے گھر 16 جنوری 1938 ء اچ پیدا تھئے ۔ ایم اے ، ایل ایل بی کیتا تے بعد اچ پی ایچ ڈی وی کیتی ۔ وکالت دا پیشہ اختیار کیتا ۔ 1947 ء دے ونڈارے دے بعد ہندوستان منتقل تھی ڳئے۔ 1957ء اچ شاعری شروع کیتی تے سئیں ہیرانند سوز دی شاگردی اختیار کر گھدی ۔ انہاں دی وی ہُݨ تئیں کوئی شاعری دی کتاب سامݨے نی آ سڳی ۔

## ریاض عصمت
نویں سرائیکی غزل اچ سئیں ریاض عصمت سرائیکی وسیب دا ہِک نشابُر تے وݙا ناں ہے ۔ سئیں ریاض عصمت دی کتاب’’ نشانی ‘‘سرائیکی شاعری دا ہِک معتبر حوالہ ہے ۔ چنڳا شاعر ہووݨ دے نال نال ٻہوں چنڳے انسان وی ہِن ۔ یاریں دے یار تے غریبیں دے غمخوار ہِن ۔سئیں ریاض احمد عصمت فیض محمد خان چچہ دے گھر 14 اگست 1962ء کوں تونسہ شریف اچ پیدا تھئے ۔ مہاندرے شاعر سئیں اقبال سوکڑی دے شاگرد ہِن ۔ ملازمت کریندن تے 1985 ء توں لکھدے پِن ۔ سئیں ریاض عصمت دی نویں کتاب وی آوݨ آلی ہے ۔ جیڑھی جو یقینا سرائیکی زبان ، ادب اچ ودھارے دا باعث ہوسے ۔

## بشیر غمخوار
سئیں بشیر غمخوار سرائیکی مزاحمتی شاعری دا ٻہوں وݙا ناں ہے ۔ آپ سٹیج دے وی بادشاہ ہِن ۔ سرائیکی وسیب دیاں محرومیاں بارے ٻہوں کجھ لکھئے ۔آپ دی نظم ’’ چِٹ چئی ونڄ وسدا چوٹی دا ‘‘ جیرھی جو صدر فاروق لغاری دے بارے وچ انہاں دے عہدِ صدارت اچ لکھی ڳئی ہئی پوری دنیا اچ مشہور تھئی تے ایں نظم کوں عالمی شہرت حاصل تھئی ۔ سئیں بشیر احمد غمخوار ‘ نور محمد خان چچہ دے گھر تونسہ شریف اچ پہلی اکتوبر 1951ء کوں پیدا تھئے ۔ آپ دے استاد سئیں غلام محمد شاکر تونسوی مرحوم ہَن ۔ سئیں بشیر غمخوار کوں پورے وسیب دے وچ وݙی محبت نال سݨیا ویندے ۔ انہاں احٖ تئیں کتاب نی چھپوائی پر ٻہوں سارے لوکیں کول انہاں دا قلمی کلام موجود اے ۔

## ڈاکٹر اسلم عزیز درانی
سرائیکی زبان و ادب دے ودھارے اچ سئیں پروفیسر ڈاکٹر اسلم عزیز درانی دا ٻہوں وݙا ہتھ اے ۔ سِجھ دا سنیہا ، عالمی افسانے تے ٻیاں کتاباں سرائیکی وچ لکھیاں ۔سئیں ڈاکٹر محمد اسلم حیات درانی ‘ کریم داد خان درانی دے گھر ڄام پور وچ 2 اگست 1949ء کوں پیدا تھئے ۔ انہاں اردو تے تاریخ اچ پی ایچ ڈی کیتی تے 1971ء توں لکھݨ شروع کیتے ۔ ڄام پور توں ہجرت کر تے آپ ملتان آ ڳن سارے وسیب دے علمی تے ادبی حلقیں دے وچ ڄاتے سنڄاتے ویندن ۔ آپ دا ٻہوں وݙا ناں ہے ۔

## صوفی تاج گوپانگ
سرائیکی ادیب ، دانشور صوفی تاج محمد گوپانگ 1952 اچ کوٹلی خدائی راجن پور اچ خدا بخش خان دے گھر پیدا تھئے ۔ سرائیکی ادب تے سرائیکی سیاست دے حوالے نال انہاں دا ٻہوں وݙا ناں ہے ۔ انہاں دی ہِک کتاب ’’ صدیں سچ اَلایا‘‘ ہے جیندے وچ دنیا دے مشہور شاعریں دے نظمیں دے سرائیکی اچ منظوم ترجمے کیتے ڳن۔ احٖ کل علیل اِن ، اللہ سئیں انہائیں کوں صحت عطا فرماوے ۔

## ظفر لاشاری
سرائیکی ناول نگار سئیں ظفر محمود لاشاری 9 دسمبر 1948 ء کوں محراب والا اچ محمد ابراہیم خان دے گھر ڄمئے ۔ ایم اے ، ایم ایڈ کرݨ دے بعد مدرس دا پیشہ اختیار کیتا۔ انہاں سرائیکی ناول نگاری کوں ہِک نواں رنگ ݙتا ۔ انہاں دے ناول نازو، پہاج ٻہوں مشہور تھئے۔ ایں دے علاوہ انہاں دی سرائیکی افسانیں دی کتاب تتیاں چھانواں تے معروف سرائیکی شاعر جانباز جتوئی دے بارے ہک کتاب جانباز جتوئی شخصیت و فن وی شامل ہِن ۔ سئیں ظفر لاشاری پہلے نثر نگار ہن جنہائیں دی لکھت نال سرائیکی دے نثری ادب کوں وقار ملیے۔

## حسین گوہر
حسین گوہر دا اصل ناں غلام حسین ہا ۔ آپ 1959 اچ حسین بخش کھوکھر دے گھر دیرہ غازی خان اچ ڄمئے ۔ 1977ء اچ شاعری شروع کیتی تے سئیں سعید احمدراشد دی شاگردی اختیار کیتی ۔ انہاں دی ہِک کتاب ’’ فجر دا تارا ‘‘ شائع تھئی تے ٻئے کتاب نوحیں تے مشتمل ہے ، جندا ناں ’’ ام الحسینیت ‘‘ ہے ۔ حسین گوہر دا شعر زبان زد عام ہے ’’ غریب بھانویں حسین ہووے ، غریب دی ڳالھ کون سݨدے ۔ ‘‘

## سید نصیر شاہ
سئیں سید نصیر شاہ 1932 ء اچ حکیم مولانا محمد امیر علی شاہ دے گھر اچ اکھ کھولی ۔ انہاں دا تعلق میانوالی نال ہا ۔ انہاں دیاں کتاباں اچ کِکّر دے پُھل ( افسانے ) ، مہتاب رُتوں میں آوارگی ، موسیقی کی شرعی حیثیت، تفاسیر ابو مسلم اصفہانی ، میں میرا دل اور چاند، ہمیں سُن لو، گھر سے نکلے تو ! ، اسلام اور جنیات ،ا سلام میں خواتین کے حقوق ، عورت کی سربراہی اور اسلام ، چند شامیں فکرِ اقبال کے ساتھ شامل ہِن ۔

## ڈاکٹر رب نواز کاوش
سئیں ڈاکٹر رب نواز کاوش 1953ء اچ قادر بخش خان چوہاݨ دے گھر بہاولپور اچ ڄمئے ۔ درس و تدریس نال وابستہ ہِن ۔ پی ایچ ڈی کیتی ۔ 1965 اچ شاعری شروع کیتی تے سید آلِ احمد کوں استاد بݨایا ۔ انہاں دی ہِک کتاب ترکہ ہے ۔ ایندے نال نال ٻہوں کتاباں شائع تھیاں ، آپ سرائیکی مجلس دے چیئرمین وی رہ ڳن ، سرائیکی نال محبت کریندن ، اردو وی لکھدن پر انہائیں دی سنڄاݨ سرائیکی حوالے نال ہے۔

## ذکاء اللہ انجم ملغانی
سئیں ذکاء اللہ خان 10 فروری 1950ء اچ وستی سوکڑ تونسہ شریف اچ ڄمئے ۔ والد صاحب دا ناں سردار محمد اجمل خان ہا ۔ سئیں ذکا اللہ خان انجم ملغانی دا سرائیکی شاعری تے سرائیکی وسیب دے حقوق سانگے سیاست اچ وݙا ناں ہے ۔ انہاں ایم اے تے ایل ایل بی کیتا تے تعلقات عامہ اچ ملازم تھی ڳئے تے ڈائریکٹر دے عہدے توں ریٹائرڈ تھئے ۔انہاں 1965 ء اچ شاعری شروع کیتی تے انہاندی ہِک کتاب خواہشوں کا صحرا ہے ۔ سئیں ذکاء اللہ انجم ملغای دے ݙاݙا سئیں اسلم ملغانی سرائیک یوسیب دے ہیرو ہِن ، انہاں انگریزیں دے خلاف جدوجہد کیتی ۔ ول انگریزیں انہاں کوں جلاوطن کر ݙتا ۔ انہاں ہِک شعر لکھیا ہا جو ’’ وائے افسوس کہ بلوچی قوم میں کٹنے کے جو لائق تھے وہ سر پیدا ہوئے۔ ‘‘

## امان اللہ ارشد
معروف سرائیکی شاعر سئیں امان اللہ ارشد وستی دیرہ دوست محمد ججہ عباسیاں اچ حکیم محکم الدین اعواݨ دے گھر 1972 ء اچ اکھ کھولی ۔ 1981 ء توں شاعری شروع کیتی تے معروف سرائیکی شاعر سئیں صوفی فیض محمد دلچسپ کوں اپݨا استاد بݨا گھدا ۔ انہاں دیاں کتاباں اکھیں خواب جگارے ، ارشد دے ݙوہڑے ، سِک دا ساوݨ، دھمال ، تیݙیاں یاداں ، آسرا فقیریں دا ہِن۔

## مظہر نیازی
محمد مظہر نیازی میانوالی اچ محمد حیات خان نیازی دے گھر 4 دسمبر 1966 ء اچ پیدا تھئے ۔ اردو ، پنجابی تے ہسٹری اچ ایم اے کیتا ۔ 1986 ء توں شاعری شروع کیتی تاں سید انجم جعفری سئیں دے شاگرد تھئے ۔ انہاں دیاں کتاباں اچ سُر تے تال ، ہنج دا ویݨ ، سیلاب میں آنکھیں ، دھوپ نگر میں چھاؤں ، خواب دیوار شامل ہِن ۔

## مصطفی خادم
سئیں غلام مصطفی خادم دی سرائیکی شاعری دے حوالے نال خدمات کوں وساریا نی ونڄ سڳدا۔ آپ حافظ امام بخش مکول دے گھر 5 جولائی 1956ء کوں دائرہ دین پناہ پچھادی اچ ڄمئے ۔ بی اے تئیں تعلیم حاصل کیتی تے سرکاری ملازم تھی ڳئے ۔ 1970ء اچ شاعری شروع کیتی ۔ سئیں غلام محمد شاکر تونسوی آپ دے استاد ہِن ۔ سئیں غلام مصطفی خادم دیاں کتاباں اچ پارت، لوارلہجے، پنج کݨی ، بھانج ، خادم دے ݙوہڑے ، پورھیا شامل ہِن ۔ سئیں مصطفی خادم دا شعر ’’ ہتھ قلم تھئے تاں خادم خدا جی چھڑائے ، جی حضوری کنوں ست سلامیں کنوں ‘‘ مشہور اے۔

## عبدالرشید اشترو
معروف سرائیکی شاعر سئیں عبدالرشید اشتر و1980 ء اچ شاہ صدر دین اچ اللہ ݙتہ جروار دے گھر پیدا تھئے ۔ پرائمری تئیں تعلیم حاصل کیتی ۔ 2002ء اچ شاعری دا آغاز کیتا تے معروف سرائیکی شاعر سئیں احمد خان طارق دی شاگردی اختیار کیتی ۔

## مسرت کلانچوی
سرائیکی لکھاری مسرت کلانچوی معروف سرائیکی ماہر تعلیم ، دانشور لکھاری سئیں دلشاد کلانچوی دے گھر 10 نومبر 1957ء اچ ڄمیاں ۔ ایم اے تاریخ اچ کیتا تے لیکچرر تعینات تھیاں ۔ انہاں اپݨے والد آنگے سرائیکی نثر اچ طبع آزمائی کیتی تے مختلف کتاباں لکھیاں ۔ انہاں دیاں کتاباں اچ اُچی دھرتی جھکا آسمان ، ݙکھن کناں دیاں والیاں ، سنجھ صباہیں ، مکی مدنی ، تھل مارو دا پینڈا شامل ہِن ۔ انہاں دی کہانی اچ سرائیکی وسیب دی تریمتیں دا ݙکھ واضح ہے ۔ مسرت کلانچوی دے گھر آلے سئیں اسلم ملک ٻہوں وݙے صحافی ہِن ، امروز اچ کم کریندے رہ ڳن ، امروز دی محبت اچ اپݨے پُتر دا ناں امروز رکھیا ۔

## گلشاد قادری
سئیں گلشاد قادری دا اصل ناں فیض بخش ہے ۔ محمد یار نون دے گھر چاہ مانجھی والا شجاع آباد اچ 1924 ء اچ پیدا تھئے ۔ پرائمری تئیں تعلیم حاصل کیتی تے ول زمیندارہ شروع کیتا ۔ نعت خوانی دا شوق شروع لا توں ہا ۔ 1970 ء اچ شاعری شروع کیتی ۔ مدنی دے سہرے ( حصہ دوم ) ، مدنی دے سہرے ( حصہ سوم ) ، دیوان گلشاد ، انہاں دیاں مشہور کتاباں ہِن ۔ آپ دی آواز وی ݙاڈھی چنڳی اے تے آپ دی مولود خوانی کوں لوک ݙاڈھا پسند کریندن ۔

## ارشاد امین
سرائیکی دانشور، صحافی تے لکھاری ارشاد احمد امین عطا محمد پہوڑ دے گھر 25 دسمبر 1960 ء اچ چاچڑاں شریف اچ ڄمئے ۔ بی اے تئیں تعلیم حاصل کیتی تے صحافت دا پیشہ اختیار کر گھدا ۔ 1974 ء اچ نثر لکھݨ شروع کر ݙتی ۔ انہاں دی کتاب پارلیمنٹ بک ہے ۔ انہاں سرائیکی اخبار سڄاک ، سرائیکی رسالے وی شائع کیتے تے سرائیکی ماء ٻولی سانگے ٻہوں کم کیتا ۔

## سعید احمد شیخ
شیخ سعید احمد لودھرں اچ 2 جون 1973 ء کوں شیخ محمدعبداللہ دے گھر پیدا تھئے ۔انگریزی ادب تے مطالعہ پاکستان اچ ایم اے کیتا ۔ سی ایس ایس دا امتحان پاس کر تے وزارت اطلاعات اچ ملازمت کر گھدی ۔ انہاں دی تصانیف اچ افسانے پارت، استاد دلیندے ، فریدی وظائف ، خواجہ فرید شاعری دا ہک وݙا تجزیہ ، جہان فرید شامل ہِن ۔ سئیں شیخ محمد سعید احمد دا فریدیات تے اردو ‘ انگریزی تے سرائیکی وچ کم لازوال تے بے مثال اے ۔ آپ سرائیکی ، اردو رسالہ فرید نامہ شائع کریندے رہ ڳن ۔ سرائیکی واسطے آپ دی خدمات قابلِ قدر ہِن ۔

## نصیر سرمد سائروی
دیرہ اسماعیل خان توں تعلق رکھݨ آلے معروف شاعر نصیر الدین 1948 اچ فتح محمد التمش دے گھر پیدا تھئے ۔انہاں دا قلمی ناںنصیر سرمد سائروی ہے ۔ ایم اے تئیں تعلیم حاصل کیتی تے درس و تدریس دے شعبے نال منسلک تھی ڳئے ۔  1960 ء توں شاعری شروع کیتی ۔ انہاں دیاں ݙو کتاباں سوجھلا تے دامان ہِن ۔ سئیں نصیر سرمد سائروی خیبرپختونخواہ اچ سرائیکی دا جھنڈا اُچا کیتا۔ جھوک دیرہ اسماعیل خان اچ لکھدے رہ ڳن ، اساں جݙاں جھوک دیرہ اسماعیل خان توں شروع کیتا تاں ٻہوں خوش تھئے تے روز تشریف گھن امدے ہن۔

## سعید اختر سیال
11 ستمبر 1964 ء کوں محمد رمضان سیال دے گھر ڄمݨ آلے سعید اختر سیال ایم ایس سی صحافت تے ایم بی اے بینکنگ اچ کیتی تے بنک اچ نوکری کر گھدی ۔ 1984ء اچ شاعری شروع کیتی تے نصیر سرمد سائروی دی شاگردی اختیار کر گھدی ۔ انہاں دیاں ݙو کتاباں دیرا سندھ کنارے ( 1992 ) ، تے وساکھ ( 2000 ء ) تے عالمی افسانیں دا ترجمہ رنگولی ہِن ۔ سعید اختر سیال تے عباس سیال دیاں سرائیکی واسطے دیرہ اسماعیل خان اچ ٻہوں خدمات ہِن ۔

## محمد رمضان شاہ شاد گیلانی
محمد رمضان شاہ گیلانی دا قلمی ناں شاد گیلانی ہا ، جولائی 1950 ء اچ سید عبدالقادر شاہ گیلانی دے گھر شجاع آباد اچ پیدا تھئے ۔ ایم اے ایل ایل بی کر تے سرکاری ملازم تھئے ۔ 1975 ء توں شاعری شروع کیتی ۔ ہاں دے ٻیرے ، ملتان سے مانٹریال ( سفر نامہ ) انہاں دیاں ݙو کتاباں ہِن ۔

## اصغر ندیم سید
معروف شاعر ، لکھاری اصغر ندیم سید غلام اکبر شاہ سبزواری دے فرزند ہِن ۔ 14 مئی 1949ء کوں ملتان اچ ڄمئے ۔ ایم اے اردو کیتا تے 1970 اچ شاعری وی شروع کیتی ۔ جنگل کے اس پارجنگل ، طرزِ احساس، آدھے چاند کی رات ، دریا ، زمین زاد کا افق انہاں دی تصانیف ہِن ۔

## حاجی احمد نواز سومرو
حاجی احمد نواز سومرو حاجی عاشق محمد سومرو دے گھر 1953 اچ اکھ کھولی ، تجارت دے پیشے نال وابستہ رہ ڳئے ۔ سرائیکی تحریک نال منسلک ہِن تے سرائیکی حقوق سانگے جنگ لڑدے پِن ۔ 1990 ء اچ شاعری شروع کیتی تے فدا ملتانی کوں اپݨا استاد بݨایا ۔حاجی احمد نواز سومرو سرائیکی شاعر ہووݨ دے نال نال سرائیکی اڳواݨ ہِن تے سرائیکی صوبے سانگے جدوجہد کریندن ۔

## غلام مصطفی مستو
معروف سرائیکی شاعر غلام مصطفی مستو غلام قاسم بلوچ دے گھر وستی مہاراں موضع لٹکراں اچ پہلی نومبر 1959 ء اچ ڄمئے ۔ میٹرک تئیں تعلیم حاصل کیتی تے تجارت دے پیشے نال منسلک تھی ڳئے ۔ 1985 ء اچ شاعری شروع کیتی تے شاکر شجاع آبادی دی شاگردی اختیار کر گھدی ۔ ہُݨ تئیں کوئی کتاب سامݨے نی آئی ۔ سرائیکی گیت نگاری اپݨی مثال آپ اِن ، سادہ تے خالص لوظ آپ دے گیتیں دی سنڄاݨ اِن ۔

## وسیم ممتاز
وسیم ممتاز معروف شاعر سئیں ممتاز العیشی دے فرزند ہِن ۔ 21 مارچ 1956ء اچ ملتان اچ پیدا تھئے ۔ ایل ایل بی کیتا تے وکالت دا پیشہ اختیار کیتا ۔ 1970 ء اچ شاعری شروع کیتی تے اپݨے والد صاحب ممتاز العیشی دی شاگردی اختیار کیتی ۔ اڄݨ تئیں انہاں دی کوئی کتاب سامݨے نی آئی ۔

## مشتا ق کھوکھر
معروف ادیب مشتاق کھوکھر 11 اگست 1946 ء کوں ملتان اچ محمود احمد کھوکھر دے گھر پیدا تھئے ۔ پرائمری تئیں تعلیم حاصل کیتی ، تجارت دا پیشہ اختیار کیتا ۔ انہاں 1989 ء اچ شاعری شروع کیتی ، فدا ملتانی دی شاگردی اختیار کیتی ۔ انہاں دی کوئی کتاب سامݨے نی آئی ۔

## صابر چشتی
صابر چشتی دا اصل ناں محمد صابر ہا ۔ 15 مارچ 1969 ء اچ چوک منڈا تھل اچ غلام رسول پنوار دے گھر پیدا تھئے ۔ سرائیکی تے انگلش اچ ایم اے کیتا ۔ صحافت دے شعبے نال منسلک تھی ڳئی ۔ 1979 ء اچ شاعری شروع تھی ڳئے ۔ مرحوم دیاں سرائیکی صحافت واسطے وی ٻہوں خدمات ہِن ، آپ دی سرائیکی کتاب وی شائع تھئی اے ۔

## اسلم میتلا
سئیں محمد اسلم میتلا جہانیاں ضلع خانیوال اچ ملک شیر محمد میتلا دے گھر 1951  ء اچ ڄمئے ۔ بی اے ایل ایل بی کر تے وکالت دا پیشہ اختیارکر گھدا ۔ بعد اچ جج بݨ ڳئے ۔ 1975 ء توں ادب نال شغف تھیا تاں لکھݨ شروع کیتا۔ انہاں دی ہِک کتاب لعل سرائیکی دے سامݨے آئی اے جیں اچ سرائیکی دے وݙے ادیباں ، شاعراں بارے خاکے شامل ہِن۔

## پروفیسر ڈاکٹر مقبول حسن گیلانی
پروفیسر ڈاکٹر مقبول حسن گیلانی سید عبدالقادر شاہ گیلانی دے گھر شیخ پور شجرا شجاع آباد اچ 10 اپریل 1962 ء اچ پیدا تھئے ۔ سرائیکی ، اسلامیات ، فارسی ، پنجابی اچ ایم اے کیتا تے درس و تدریس دے شعبے نال منسلک تھی ڳئے ۔ بعد اچ پی ایچ ڈی وی مکمل کیتی ۔ 1980 ء اچ ادبی ذوق ودھیا تاں لکھݨ شروع کیتا ۔ انہاں دی شاعری دی کوئی کتاب سامݨے نی آئی پر نثری کتاب اچ قرآن مجید کے سرائیکی تراجم ، سرائیکی زبان و ادب ایک تاریخ ، ایک جائزہ شامل ہِن ۔

## اکرم میراݨی
معروف دانشور اکرم میراݨی احمد یار خان میراݨی دے گھر لیہ اچ پہلی جون 1957ء اچ پیدا تھئے ۔ایم ایس سی کر تے درس و تدریس دے شعبے نال منسلک تھی ڳئی ۔ پاکستان ثقافت اور انقلاب ، سرائیکی دیس ، گریٹر تھل ، ملتان کے بالمیکی ، ماحولیات اور اخلاقیات ، لیہ کی ہندو برادری انہاں دیاں مشہور تصانیف ہِن ۔ پروفیسر اکرم میرانی سرائیکی وسیب دے حق حقوق سانگے اخباریں اچ لکھدے راہندن ۔

## خورشید ملک
سئیں خورشید ملک موضع سہو والا ضلع لیہ اچ ملک فتح محمد سیہڑ دے گھر یکم اکتوبر 1957 ء اچ پیدا تھئے ۔ایم اے جرنلزم کر تے ریڈیو نال منسلک تھی ڳئے ۔ریڈیو پروڈیوسر توں ترقی کریندیں کریندیں ڈی جی ریڈیو دے عہدے تے تعینات تھی ڳن۔

## اسلم جاوید
اسلم جاوید چوہدری فضل الٰہی راجپوت دے گھر ملتان اچ پہلی اکتوبر 1948 ء کوں اکھ کھولی ۔ بی اے تئیں تعلیم حاصل کیتی تے صحافت دا پیشہ اختیار کیتا ۔ 1960 اچ شاعری شروع کیتی۔ میکوں آکھ نہ پنج دریائی ، ست سرائی انہاں دیاں کتاباں ہِن ۔

## خالد اقبال
احمد بخش شیخ دے گھر قصبہ بنڈی تحصیل تونسہ اچ 24 نومبر 1963 ء کوں خالد اقبال اکھ کھولی ۔ ایم اے اردو کیتا تے ریڈیو پاکستان تے پروڈیوسر بݨ ڳئے ۔ انہاں دی شاعری د ے استاد رفعت عباس ہِن ۔ پچھلے سال انہاں پی ایچ ڈی وی مکمل کر گھدی ۔ انہاں دی تصانیف اچ کھمبیاں کھمب کھنڈائے ، پئی وڳے ہک نئیں ، سنہیڑ وچوں سونہہ، کویلی دی کاوڑ شامل ہِن ۔ایں دے علاوہ انہاں دیاں نثر دیاں کتاباں وی ہِن ۔

## راہی گبول
سئیں راہی گبول دا اصل ناں غلام حسین ہے ۔ حاجی سوݨ خان گبول دے گھر پہلی دسمبر 1952ء اچ بھونگ شریف اچ پیدا تھئے ۔ بی اے تئیں تعلیم حاصل کیتی ۔ 1990 کنوں افسانہ نگاری تے ناول نگاری اچ اپݨی قلم آزمائی کیتی ۔ انہاں دیاں ہُݨ تئیں ڈھیر ساریاں کتاباں آ ڳن ۔ جنہاں اچ ناول بھاڳ سہاڳ ، کونج ، سڄݨ دشمن تے افسانے دیاں کتاباں جگر دے پھٹ ، ݙکھیں وات شامل ہِن ۔ ایندے نال نال سئیں راہی گبول تے انہاندے سنگتی سئیں قاصر فریدی مرحوم دیاں سرائیکی تعلیم سانگے خدمتاں بے مثال تے لا جواب اِن ۔ انہاں پہلی توں اٹھویں تک دیاں سرائیکی کتاباں لکھیاں ۔

## م ی قیصرانی
محمد یار قیصرانی 1945ء اچ قادر بخش قیصرانی دے گھر کوٹ قیصرانی تونسہ شریف اچ پیدا تھئے ۔ اکنامکس اچ ایم اے کر تے ملازمت شروع کیتی ۔ آپ معروف سرائیکی دانشور تے شاعر ہن پر انہاں دی ہُݨ تئیں کوئی کتاب سامݨے نی آئی ۔ البتہ انہاں نثر وچ ٻہوں کم کیتے تے انہاندی کتاب وی ہِے ۔ م ی قیصرانی مرحوم کوں اپݨی دھرتی ، اپݨی مٹی تے اپݨے وسیب نال ٻہوں محبت ہئی ،سرائیکی دے خلاف کوئی لوظ وی نہ سݨدے ہن۔

## منظور آفاقی
سئیں منظور احمد آفاقی عبدالحمید ارائیں دے گھر 10 مارچ 1948ء اچ ڄمئے ۔ اسلامیات اچ ایم اے تے فاضل درس نظامی کیتا ۔ 1970ء اچ شاعری شروع کیتی تے سئیں بیدل حیدری تے عبدالواحد ندیم کوں اپݨا استاد بݨایا ۔ لاریب فیہ تے کلید فرید آپ دیاں کتاباں ہِن ۔ایندے علاوہ مذہبی کتاباں وی آپ دا ٻہوں ہِن ، منظور آفاقی سئیں علامہ نسیم طالوت دے ݙوہڑے ہِن تے قرآن مجید تے اوندا سرائیکی ترجمہ آپ دی آواز اچ ریکارڈ شدہ تے وسیب ٹی وی چینل توں چلدے ۔

## رشید عثمانی
سئیں رشید عثمانی 15 اگست 1941ء کوں خیر پور ٹامیوالی اچ ریاض رحمانی بلوچ دے گھر پیدا تھئے ۔ فاضل اردو کیتا تے محکمہ لیبر اچ ملازم تھئے ۔ اکھیںدے جڳارے ، میں مٹی میں سونا، نورِ برحق ، خواب وچ دریا دریا ہے راستے میں انہاں دیاں کتاباں ہِن ۔ خیر پور ٹامیوالی اچ ایں خاندان دیاں سرائیکی واسطے ٻہوں خدمتاں ہِن ، وسیب دے سارے لوک سئیں رشید عثمانی دے ابا سئیں ریاض رحمانی دا ناں ٻہوں ادب نال چیندن ۔

## اصغر ہینڈل
سرائیکی مزاحیہ شاعری اچ اصغر ہینڈل دا ناں سب توں اُچا ہے ۔ آپ3 فروری 1982ء اچ سئیں جان محمد کھوسہ دے گھر شاہ صدر دین بستی ڈھو اچ ڄمئے ۔ میٹرک تئیں تعلیم حاصل کیتی ۔ 1998ء اچ شاعری دا شوق تھیا تاں سئیں سعید احمد راشد دے شاگرد تھی ڳئے ۔ انہاں دی ہِک کتاب’’ پروتھا بھت ‘‘ شائع تھئی ہے جیڑھی ٻہوںزیادہ مشہور تھئی اے ۔ مزاحیہ شاعری وچ سئیں اصغر ہینڈل دا ٻہوں وݙا ناں ہے ۔

## علامہ مغفور سعیدی
سئیں حافظ محمد بشیر احمد المعروف مغفور سعیدی 1953ء اچ میاں اللہ ڈتہ دے گھر موضع چیلے واہݨ کہروڑ پکا اچ ڄمئے ۔ درس نظامی کیتا ۔ 1993ء اچ شاعری شروع کیتی ، ارشد خامر کوں استاد بݨایا ۔ آپ ہُݨ تئیں نعتیہ کتاباں ݙو درجن توں ودھ مرتب کر چکئے ہِن ۔ آپ دیاں اپݨیاں نعتاں کتاباں کونین دا والی تے کونین دی شاہی شائع تھی چکی ہے ۔ سرائیکی نعتیہ ادب واسطے آپ دیاں خدمات ٻہوں زیادہ ہِن سرائیکی نعتیہ کلام دا مرتب شدہ کتاباں وی انہاں دیاں ٻہوں ہِن، ایں حوالے نال آپ کوں سارے وسیب دے وچ ٻہوں وݙا مقام حاصل اِے ، آپ قرآن مجید دا سرائیکی ترجمہ وی لکھدے پن۔

## منظر تونسوی
سئیں منظر تونسوی دا اصل ناں محمد رمضان ہے ۔ اللہ بخش کھوکھر دے گھر تونسہ شریف اچ 1956 ء اچ ڄمئے ۔ 1970 اچ شاعری شروع کیتی تے غلام حسین شاہد سئیں کوں اپݨا استاد بݨایا ۔ سئیں منظر اکھیں توں نابینا ہن تے انہاندا سرائیکی قطعہ ’’ اکھیں کرماں ماریاں اکھیں ، کہیں توں ڳیا ہِن واریاں اکھیں ، میں تاں منظر ݙیکھ نی سڳدا ، تئیں ݙو ݙیہدن ساریاں اکھیں ‘‘ ݙاڈھا مشہور اے ۔

## مالک اشتر
سئیں مالک اشتر سید عباس رضا دے گھر 21 اکتوبر 1978ء کوں منگروٹھہ شرقی اچ سید عباس رضا دے گھر ڄمئے ۔ ایم اے تے بی ایڈ کیتا ۔ 1993ء اچ شاعری شروع کیتی تے سئیں سرور کربلائی کوں اپݨا استاد بݨایا ۔ لہندی شام ، ہوا دے ہتھ تے انہاں دیاں کتاباں ہِن ۔

## اے بی عاصم
اے بی عاصم دا اصل ناں اللہ بخش ہے۔ آپ محمود خان جروار بلوچ دے گھر چاہ گاجری والا اچ 15 جنوری 1949ء کوں ڄمئے ۔ ایف اے تئیں تعلیم حاصل کیتی ۔ شاعری دا شوق 1986ء اچ تھیا تے احمد خان طارق سئیں دے شاگرد تھئے ۔ سِک دا سانوݨ آپ دی کتاب ہے۔ سئیں احمد خان طارق دے کلام تے انہاں کوں عام کرݨ اچ سئیں اے بی عاصم دا ٻہوں وݙا ہتھ اے ۔

## عشرت لغاری
شفقت حسین المعروف عشرت لغاری چوٹی زیریں اچ غلام سرور لغاری دے گھر 1959ء اچ پیدا تھئے ۔ مڈل تئیں پڑھ تے روزی روٹی دے سلسلے اچ ملازمت شروع کر گھدی ۔ 1978ء اچ شاعری شروع کیتی تے سرور کربلائی دے شاگرد بݨئے ۔ عشرت لغاری سٹیج دے بادشاہ اِن ، انہاندے پھݨ دا انداز نویکلا ہے ۔ جݙاں سوہݨی دھر نال سرائیکی پڑھدن تاں دل کریندے بندہ سݨے ٻیٹھا ۔

## محمد رمضان طالب
محمد رمضان طالب بھٹی 19 اپریل 1953ء کوں دیرہ غازی خان اچ پیدا تھئے ۔ والد صاحب دا ناں محمد بخش بھٹی ہا ۔ اسلامیات اچ ایم اے کیتا تے درس و تدریس دے شعبے نال منسلک تھی ڳئے ۔ 1950 اچ شاعری شروع کیتی تے نور محمد سائل سئیں کوں اپݨا استاد بݨایا ۔ آپ فرید رنگ دے ناں تے سرائیکی رسالہ شائع کریندے رہ ڳئے ، کئی کتاباں وی لکھیاں ، سرائیکی دی محبت انہائیں دی گھٹی اچ ہئی، چنڳے شاعر ہووݨ دے نال نال چنڳے تے بھلے مانس آدمی وی ہَن ۔

## فرید ساجد
سئیں غلام فرید ساجد دیرہ غازی خان اچ پاندھی خان لغاری بلوچ دے گھر پہلی اپریل 1974ء اچ ڄمئے ۔ بی اے تئیں تعلیم حاصل کیتی ۔ مارچ 1996ء اچ شاعری شروع کیتی تاں محمد اکرم قریشی سئیں دی شاگردی اختیار کر گھدی ۔ چنتے ، بھوئیں تراماں ، موتی ، سرورِ کائنات انہاں دیاں کتاباں ہِن ۔فرید ساجد اپݨے استاد دی فکر کوں اڳوں تے ودھاوݨ سانگے کم کریندے راہندن تے علم عروض دے نال نال ادبی تنقید وی آپ دا موضوع اے ۔

## ساقی سمینوی
ساقی سمینوی دا اصل ناں خادم حسین ہے ۔الٰہی بخش بلوچ دے گھر 4 اپریل 1952ء اچ ڄمئے تے ایف اے تئیں تعلیم حاصل کر تے مدرس دا شعبہ اختیار کیتا۔ 1985 اچ شاعری شروع کیتی تے سعید احمد راشد دی شاگردی اختیار کر گھدی ۔زلفیں دی چھاں ، خالی جام تے ساقی سمینوی دے ݙوہڑے انہاں دیاں کتاباں ہِن ۔

## دلبر مولائی
دلبر حسین مولائی کھوسہ پہلی مارچ 1969ء کوں شیر محمد کھوسہ دے گھر ڄمئے ۔ ایم اے ایم ایڈ کر تے درس و تدریس دا شعبہ اختیار کیتا ۔ 1992ء اچ شاعری شروع کیتی تے اکرم قریشی دی شاگردی اختیار کر گھدی ۔ وسیبی سخن ور ( حصہ اول ) ، وسیبی سخنور ( حصہ دوم ) ، گفتارِ دلبر ، سرائیکی ترجمہ دعا ، کمیل ، نقشِ کمال ، یادگاراکرم دے ناں توں کتاباں لکھیاں ۔ سئیں دلبر مولائی دا سرائیکی زبان واسطے ٻہوں کم اے ، سوہݨی لائبریری بݨائی ہوئی اے ، اپݨی ماء ٻولی سرائیکی نال ٻہوں محبت کریندن ۔

## احسان چنڳواݨی
احسان چنڳواݨی ، غلام سرور خان چنڳواݨی دے گھر موضع پائیگاں دیرہ غاز یخان اچ 20 فروری 1971ء اچ پیدا تھئے ۔بی اے تئیں تعلیم حاصل کیتی تے صحافت دا شعبہ اختیار کیتا ۔ سئیں احسان چنڳواݨی سرائیکی اخبار تے سرائیکی رسالہ شائع کریندن ۔ سرائیکستان دا نقشہ وی آپ بݨائے تے سرائیکی دی جنگ لڑݨ اچ ہمیش اڳوں ہوندن ۔

## افضل ندیم افضل
سئیں افضل ندیم افضل چوہدری الٰہی بخش راجپوت دے گھر 10 جون 1958ء کوں ڄمئے ۔ میٹرک تئیںتعلیم حاصل کیتی۔ 1960ء اچ شاعری شروع کیتی تے زوار سلیم نصرت دے شاگرد بݨئے ۔ ہُݨ تئیں ڈھیر ساریاں کتاباں مرتب کر چکین ۔سئیں افضل ندیم افضل سئیں دلنور نور پوری آنگے سرائیکی کوں عام کرݨ تے سرائیکی کتاباں ہر جاہ پُڄاوݨ وچ اپݨا کردار ادا کریندے پِن ، سرائیکی ماء ٻولی دے سچے محب تے سچے پسارو اِن ۔

## اعجاز ڈیروی
محمد اعجاز اُترا المعروف اعجاز ڈیروی دیرہ غازی خان اچ ملک نور احمد دے گھر 13 جون 1938ء اچ ڄمئے ۔ بی اے تئیں تعلیم حاصل کیتی تے درس و تدریس دا پیشہ اختیار کر گھدا۔ 1961اچ ادبی ذوق ودھیا تاں سید شفقت کاظمی مرحوم دے شاگرد تھئے ۔ اکھاݨ، تابِ سخن ، زخمِ آرزو ، کلہیپا انہاں دیاں کتاباں ہِن ۔ سئیں اعجاز دیروی ٻہوں چنڳے شاعر تے لکھاری ہووݨ دے نال نال ٻہوں چنڳے خوش نویس وی ہن ، انہاں ڈھیر ساریاں سرائیکی کتاباں کتابت کر تے انہاں کوں عام کرݨ اچ اپݨا کردار ادا کیتا ۔

## عنایت اللہ المشرقی
عنایت اللہ مشرقی ڈاکٹر گل محمد انصاری دے گھر 1967ء اچ پیدا تھئے ۔ بی فارمیسی کیتی تے کاشتکاری دا پیشہ اختیار کیتا۔ سرائیکی سیاست اچ ٻہوں ایکٹو کردار ادا کریندے پِن ۔عنایت اللہ مشرقی سرائیکی ادب نال محبت کرݨ دے نال نال سرائیکی سیاست وی کریندن ، مختلف جماعتیں اچ رہ چکین اڄکل سرائیکستان ڈیموکریٹک پارٹی نال ہِن تے اپݨی رہائش جام پوروں ملتان منتقل کر گھدی اے ۔

## صادق کاشف بزدار
صادق کاشف بزدار محمد حسن خان بزدار دے گھر سکھاݨی والا اچ 25 اپریل 1952ء کوں ڄمئے۔ اسلامیات تے سیاسیات اچ ایم اے کیتا ۔درس و تدریس دا پیشہ اختیار کیتا ۔ 1980 اچ شاعری شروع کیتی تے معروف شاعر سئیں سید محسن نقوی دے شاگرد بݨئے ۔ انہاں دی تصانیف اچ آس کے جگنو ، سرخاب دے پَر ، تاب صادق ، سینے چترے لاتھن، کاشف دے ݙوہڑے، لوں لوں کھیݙ دھمال ، سناٹے کی شکست ،سُول سوائے شامل ہِن ۔

## جمشید کمتر رسول پوری
جمشید احمد المعروف کمتر رسول پوری جام پور دی وستی رسول پور اچ 20 نومبر 1950ء کوں حاجی عطا محمد احمدانی دے گھر ڄمئے۔ انجینئرنگ دا ڈپلومہ کیتا تے ملازمت اختیار کیتی ۔ 1960 ء اچ لکھݨ پڑھݨ دا سلسلہ شروع کیتا ۔ انہاں دیاں کتاباں اچ سرائیکی سمل ، سکھ سوجھلا، پاندھی ٹردا جُٖل شامل ہِن۔سئیں جمشید کمتر رسول پوری دا سرائیکی واسطے ٻہوں کمک اے ، ݙینھ رات سرائیکی سوچیندن تے سرائیکی لکھدن ، ملازمت توں ریٹائرمنٹ دے بعد انہاں سرائیکی دا کم ودھا گھدے ۔

## ایوب احمد دھریجہ
ایوب احمد دھریجہ یکم جنوری 1977ء کوں دھریجہ نگر اچ ڄمئے ۔ ایم اے سرائیکی کیتا تے صحافت دا پیشہ اختیار کیتا ۔ 15 اگست 2013ء کوں فوت تھی ڳئے ۔ ایوب دھریجہ دی کتاب ’’دل تانگھ تانگھ اے ‘‘ وفات دے بعد شائع تھئی۔ ایم اے سرائیکی ہن تے دھریجہ نگر دی سرائیکی اکیڈمی دے ذریعے ڈحیر سارے طالب علمیں کوں سرائیکی پڑھائی ۔ ایوب دی بے وقت موت نال سرائیکی دا قومی نقصان تھئے ۔

## نور تھہیم
نور احمد المعروف نور تھہیم ایڈوکیٹ خانپور اچ منظور احمد تھہیم دے گھر 2 جنوری 1963ء کوں پیدا تھئے ۔ایم اے سرائیکی تے ایل ایل بی کیتا تے وکالت دے شعبے نال منسلک تھی ڳئے پر سرائیکی زبان ادب واسطے اپݨے کم کار کوں نِت جاری رکھیا ۔ سرائیکی دے بہترین افسانے لکھئے ، وکالت توں پہلے آپ مدرس ہَن انہاں سرکاری سکول اچ وی طالب علمیں کوں سرائیکی ماء ٻولی دے سبق پڑھائے تے سندھی تے بنگالی استاد وانگے اپݨے سرائیکی استاد ہووݨ دا ثبوت ݙتا۔

## صوفی یار محمد بے رنگ
صوفی یار محمد بے رنگ خانپور اچ محمد سونہارا بھٹی دے گھر 1940ء اچ ڄمئے ۔ پرائمری تئیں تعلیم حاصل کیتی ۔ 1965 ء اچ محمد نواز خوشتر دی شاگردی شاعری شروع کر ݙتی ۔ دیوانِ بے رنگ تے ٻیاں ڈھیر ساریاں کتاباں چھپ چکین ۔ سئیں صوفی محمد یار بے رنگ دے پُتر وی اپݨے والد دے نقشِ قدم تے سرائیکی دی ٻہوں خدمت کریندے پِن ۔

## مسعود اشعر صدیقی
مسعود اشعر صدیقی چاچڑاں شریف اچ در محمد اعوان صدیقی دے گھر 25 دسمبر 1958ء اچ ڄمئے ۔ ایم اے تے بی ایڈ کر تے در س و تدریس دے شعبے نال منسلک تھی ڳئے ۔ 1974 ء اچ شاعری شروع کیتی تے خلیق ملتانی مرحوم دے شاگرد بݨ ڳئے ۔ انہاں دی تصانیف اچ زخم سوچیں ، زہر لہجے شامل ہِن ۔سئیں مسعود اشعر صدیقی جھوک دے ایڈیٹر دی حیثیت نال اساݙے کٹھے ٻہوں عرصہ کم کریندے رہ ڳئے ۔ سرائیکی نال محبت کرݨ آلے انسان اللہ سئیں انہاں دی مغفرت فرماوے ، ݙاڈھے چنڳے آدمی ہَن ۔  

## راشد عزیز بھٹہ
راشد عزیز بھٹہ 3 اکتوبر 1974 ء کوں عبدالعزیز درخواستی دے گھر محلہ خواجگان خانپور اچ ڄمئے ۔ ایم اے تئیں تعلیم حاصل کیتی تے صحافت دا شعبہ اختیار کیتا ۔ راشد عزیز بھٹہ جھوک نال وابستہ رہ ڳئے تے سرائیکی واسطے ٻہوں کم کیتا ۔ انہاندے خلاف پنجاب حکومت تے پولیس دی طرفوں مقدمے وی درج تھئے پرچے کٹیئے ڳئے ، پولیس تشدد وی کیتا ، ول وی او خانپور تھاݨے سرکاری دیواریں تے لکھ امدے ہن ’’ اساں باغی تخت لاہور دے ‘‘ ۔

## شیما سیال
شمیم اختر المعروف شیما سیال 1951 ء اچ قاضی واحد بخش مرحوم دے گھر اللہ آباد اچ پیدا تھین۔ ایف اے تئیں تعلیم حاصل کیتی تے 1976 ء اچ ادب نال ڳانڈھا جڑیا تاں لکھݨ شروع کیتی ۔ شیما سیال ٻہوں چنڳے افسانے لکھئے ، شیما سیال دی شادی سرائیکی ادب دے ایڈیٹر عمر علی خان بلوچ نال تھئی تے اوندے وچوں اولاد وی ہے ۔ شیما سیال سرائیکی قلم قبیلہ دا ہِک ٻہوں وݙا ناں ہے ۔

## عبدالستار زائر
عبدالستار زائر دا تعلق نواں کوٹ توں ہے تے ذات بھٹی ہے ۔ قاصر جمالی دی شاگردی اختیار کر تے شاعری شروع کیتی ۔ عبدالستار زائر سرائیکی نال بے پناہ محبت کرݨ آلا شاعر اے ، سرائیکی دے ناں تے وکیا ہوئے ، غریب مزدور اے پر سرائیکی جتھ آوے سرائیکی کٹھ میل ہووے یا مشاعرہ ، ہر جاہ تے پُڄ ویندے ۔ سرائیکی تحریک اچ اوندا ٻہوں وݙا ناں تے وݙا مقام اے ۔

## اشرف دھریجہ
محمد اشرف دھریجہ دھریجہ نگر خانپور اچ خان محمد دھریجہ دے گھر 11 نومبر 1972ء اچ ڄمئے ۔ ایف اے کر تے محنت مزدوری شروع کر ݙتی ۔ 1989 اچ شاعری شروع کیتی تے سئیں امان اللہ ارشد دے شاگرد بݨ ڳئے ۔کئی راز ہوسے ،تسی اکھ ، تیݙے عشق نچایا انہاں دی تصانیف ہِن ۔اشرف دھریجہ شاعری دے میدان اچ ٻہوں کم کریندے پے ہن پر اینکوں روڳ کھا ڳئے تے شاعری دا پندھ کاݨا کر کھڑے ، عاجز دھریجہ آنگے اشرف دھریجہ وی اپݨا ڈھیر سارا لکھیا ہویا کلام ونڄا تے گنوا کھڑے ۔

## رفیق ساحل
رفیق ساحل بھٹہ واہن اچ منظور احمد دے گھر 1970 اچ پیدا تھئے ۔ گلوکاری تے شاعری دا شوق شروع توں ہا ۔ 1985 ء اچ باقاعدہ سئیں قیس فریدی دی شاگردی اختیار کر گھدی ۔ نروار ، کھل لُٹ گھدا ہے، بُٖݙدا ساحل ،غریبِ کربلا، کربل دا مسافرا نہاں دی تصانیف اچ شامل ہے۔ رفیق ساحل ٻہوں چنڳا شاعر ہووݨ دے نال نال ٻہوں چنڳا گلوکار تے ٻہوں چنڳا موسیقار وی ہے ۔ سرائیکی ماء ٻولی نال بے پناہ محبت کریندے ۔ انہاں دا لکھیا ہویا گیت اساں لوک سرائیکی ، ساݙی جھوک سرائیکی سارے جڳ جہان اچ مشہور ہے ۔ رفیق ساحل دیاں سرائیکی واسطے بے پناہ خدمات ہِن ۔

## سعید ثروت
سئیں سعید ثروت دا اصل ناں سعید الحسن ہے تے سہجہ تحصیل خانپور اچ حافظ محمود الحسن ارائیں دے گھر 1985 ء اچ ڄمئے ۔ میٹرک تئیں تعلیم حاصل کیتی ۔ 2007 اچ شاعر ی شروع کیتی تے قاصر جمالی دے شاگرد بݨ ڳئے ۔سونے دا سجھ انہاں دی کتاب ہے ۔ سعید ثروت اپݨی نکی عمراں اچ وݙی شاعری کریندن ۔

## غلام مرتضیٰ اݨ کھٹ
غلام مرتضیٰ اݨ کھٹ نبی بخش بھٹہ دے گھر 1968 اچ ڄمئے آپ دا تعلق وستی بھٹہ موضع ٹانوری اللہ آباد لیاقت پور نال ہے ۔ 2000 ء اچ شاعری شروع کیتی تے صوفی نجیب اللہ نازش دی شاگردی اختیار کر گھدی ۔ انہاں دی کتاب اچ سچ کوں مرچاں ، ہاں دے ٻیرے شامل ہِن ۔

## شبنم اعوان
شبنم اعوان دا اصل ناں عابدہ پروین ہے ۔ رحیم یارخان اچ ملک دین محمد اعوان دے گھر 15 نومبر 1959ء اچ ڄمئے ۔ میٹرک تئیں تعلیم حاصل کیتی تے 1978 ء اچ شاعری شروع کیتی ۔ روحانی استاد حضرت غلام فرید ؒ کوں منیندن ۔ انہاں دی تصنیف غم معتبر ، اے مونجھ شالا مُکھ ونڄے تے بوچھݨ شامل ہِن ۔

## احسن فریدی
احسن فریدی 14 اپریل 1975ء کوں وستی نریجہ سلطان پور اچ غلام نبی دے گھر ڄمئے ۔ایف اے تئیں تعلیم حاصل کیتی ۔ معروف سرائیکی فلم ڈائریکٹر ہِن ۔ 1990 اچ شاعری شروع کیتی تے امان اللہ ارشد دے شاگردی حاصل کیتی ۔ چیریوں اکھ ، ساݙی عید نئیں تھئی شامل ہِن ۔ انہاں سرائیکی فلم سازی دے ذریعے سرائیکی ماء ٻولی دی ٻہوں خدمت کیتی اے ۔

## داؤد اشراق
داؤد اشراق دا اصل ناں دادو رام ہے ۔ 1967 اچ من سُکھ بالاچ دے گھر وستی دریشک موضع واہی حضرت مڈ بھورا اچ ڄمئے ۔ْ پرائمری تئیں تعلیم حاصل کیتی ۔ پیشے دے اعتبار نال درزی ہِن ۔ 1998 اچ شاعری دا شوق تھیا تاں صوفی نجیب اللہ نازش دی شاگردی اختیار کر گھدی تے شاعری شروع کیتی ۔

## اجمل ساجد
معروف سرائیکی گلوکار اجمل ساجد جندو پیر کمال اچ 14 اگست 1978ء کوں رسول بخش سراہ دے گھر پیدا تھئے۔ پرائمری تئیں تعلیم حاصل کیتی ۔ گلوکاری دا شوق بچپن توں ہا ۔ 1995 ء شاعری وی شروع کر ݙتی تے امیر بخش خان دانش دی شاگردی اختیار کر گھدی ۔ معروف سرائیکی گلوکار شہزاد ہ آصف علی گیلانی توں گلوکاری دے گُر سکھئے ۔ سئیں اجمل ساجد اپݨی ماء دھرتی ، اپݨی مٹی تے اپݨے وسیب نال ٻہوں محبت کریندن تے اپݨی آواز اچ سرائیکی ترانے ریکارڈ کرا تے سرائیکی ماء دھرتی دی محبت دے حوالے نال ٻہوں چنڳا ریکارڈ بݨائے۔

## گل زیب خاکوانی
معروف صحافی ، دانشور گل زیب حسن خان 10 جولائی 1972ء اچ بہاولپور اچ محمد اشرف خان خاکوانی دے گھر پیدا تھئے ۔ ایم اے اردو کیتا تے صحافت دے شعبے نال منسلک تھی ڳئے ۔ 1986ء اچ شاعری شروع کیتی ۔ اپݨی والدہ فرزانہ شیرانی ، خالد احمد کوں اپݨا استاد منیندن۔ حالی تئی انہاں دی کوئی تصنیف سامݨے نی آئی ۔

## بشیر احمد آزاد
معروف شاعر سئیں بشیر احمد آزاد موضع رنگ پور تحصیل و ضلع بہاولپور اچ 11 دسمبر 1952 ء کوں رحیم بخش پنوار دے گھر پیدا تھئے ۔ ایف اے تئیں تعلیم حاصل کیتی تے ملازمت کر گھدی ۔ 1973 اچ خدا بخش دلشوق دی شاگردی اختیار کر تے شاعری شروع کر گھدی ۔ انہاں دی تصنیف اچ آکڑ دے نال ٹردے شامل ہے ۔

## امرت جوڳی
سرائیکی شاعر سئیں امرت جوڳی دا اصل ناں غلام حیدر ہے ۔ 1972 اچ غلام سرور چوہان دے گھر پیدا تھیوݨ آلے غلام حیدر پرائمری تئیں تعلیم حاصل کیتی تے 1990ء اچ امان اللہ ارشد دی شاگردی اختیار کر تے شاعری شروع کیتی ۔ انہاں دی ہُݨ تئیں کوئی کتاب سامݨے نی آئی ۔ امرت جوڳی سرائیکی ماء دھرتی نال محبت توں مشہور ہِن ، ایندے نال او ایں سانگے وی مشہور ہِن جو نانگ ڳل وچ پا تے مشاعرہ پڑھدن ۔

## حضور بخش مجنوں
حضور بخش مجنوں 1940 ء اچ غلام قادر خان پنوار دے گھر وستی گرواں اچ ڄمئے۔ پرائمری تئیں تعلیم حاصل کیتی ۔ ٻہوں سوہݨی آواز دے مالک ہَن ۔ 1970 ء اچ شاعری شروع کیتی تے معروف نعت خواں سئیں مولوی نور محمد صابر مبارک پوری ؒ دی شاگردی اختیار کیتی ۔ دسمبر 2016ء کوں اپݨے خالقِ حقیقی نال ونڄ ملیئے ۔

## بشیر احمد بھائیہ
یکم ستمبر 1949ء کوں چنی گوٹھ اچ سردار احمد خان بھائیہ دے گھر ڄمݨ آلے بشیر احمد ایم اے ایم ایڈ کیتا تے درس و تدریس دے شعبے نال منسلک تھی ڳئی ۔ 1975 ء اچ ادب دا ذوق پیدا تھیا تے سرائیکی زبان و ادب دی خدمت شروع کر ݙتی ۔ سرائیکی قواعد تے زبان دانی انہاں دی ہِک تصنیف ہے ۔

## فیضی شجراء بہاولپوری
فیضی شجراء بہاولپوی دا اصل ناں عبدالمالک ہے  ۔ نذر حسین دے گھر 1968 ء اچ ڄمئے ۔ آپ دا تعلق احمد پور شرقیہ نال ہے ۔ ایم اے سرائیکی ، ایم اے تاریخ تے مطالعہ پاکستان کیتا ۔ پیشے دے لحاظ نال مدرس ہِن ۔ 1988ء اچ شاعری دا آغاز کیتا تے ارشد خامر بہاولپوری کوں اپݨا استاد بݨایا ۔ انہاں دی تصیف سرائیکی خزانہ اچ سرائیکی وسیب دیاں 1800 توں ودھ علمی ،ادبی ، تاریخی معلومات ہِن ۔

## ملک ممتاز زاہد
معروف لکھاری ، دانشور تے شاعر سئیں ملک ممتاز احمد زائد ملک محمد رمضان چنڑ دے گھر واہی حسین اچ 15 اپریل 1954 ء اچ اکھ کھولی ۔ بی اے تئیں تعلیم حاصل کیتی ۔ صحافت دا پیشہ اختیار کیتا ۔ ایندے نال نال ڈرامہ نگاری تے ریسرچ اچ اپݨے فن دا مظاہرہ کیتا تے شہرت حاصل کیتی ۔ 1975 اچ شاعری شروع کیتی تے حافظ بشیر نورک اللہ آبادی ، فیض محمد دلچسپ ، سفیر لاشری ، خواجہ پرویز دے شاگرد بݨئے ۔ کئی ڈرامے لکھئے جیں دی وجہ توں انہاں کوں ڈھیر ساری شہرت ملی ۔

## جمشید کلانچوی
معروف سرائیکی لکھاری سئیں جمشید کلانچوی عطا محمد دلشاد کلانچوی دے گھر 6 مارچ 1953 ء اچ ڄمئے ۔ ایم اے سیاسیات کیتا ۔ سرائیکی ادب دی ڈھیر ساری خدمت کیتی ۔ 1973 اچ ادب دا شوق تھیا ۔ انہاں دی ہِک تصنیف سرائیکی ناول ہے جیں دا ناں جھوکاں تھیسن آباد ول ہے۔

## فدائے اطہر
فدائے اطہر غلام نبی خان ڈاہر دے گھر بہاولپور اچ 13 مئی 1945 ء اچ ڄمئے ۔ اردو تے پنجابی اچ ایم اے کیتا تے ول درس و تدریس دے شعبے نال منسلک تھی ڳئے ۔ 1965 ء توں لکھݨ پڑھݨ شروع کیتا ۔ رمجھول ، نویکلی سرائیکی اردو ڈکشنری ، سوہݨے دا خلق، کوڑا خواب ، خواباں وچ خیال ، قاسم جلال فن و شخصیت ، ہیر رانجھا انہاندی تصانیف ہِن ۔

## فدا حسین شہباز
سئیں فدا حسین شہباز 1958 ء اچ محمد نواز رند بلوچ دے گھر موضع بیلداراں چنی گوٹھ اچ ڄمئے ۔ میٹرک تئیں تعلیم حاصل کیتی ۔ 1978 ء اچ شاعری شروع کیتی تے صوفی فیض محمد دلچسپ دی شاگردی اختیار کیتی ۔ انہاں دی کتابیں اچ میم کریم دے ݙوہڑے، زلف ملوک ، مٹھا محمد ؐ شامل ہِن ۔

## دلشاد محور
14 مارچ 1982 ء کوں ملک اللہ بخش ارائیں دے گھر ڄمݨ آلے سئیں محمد دلشاد محور میٹرک تئیں تعلیم حاصل کیتی تے صحافت دا شعبہ اختیار کیتا ۔ 1999 ء اچ شاعری دا شوق تھیا تاں صوفی نجیب اللہ نازش دی شاگردی اختیار کر گھدی ۔ انہاں دی ہک کتاب جیندا ناں سوچ صنم دی ہے ۔

## تنویر سحر
تنویر احمد خان سحر 22 دسمبر 1954 ء کوں عبدالمجید خان یوسفزئی دے گھر احمد پور شرقیہ اچ ڄمئے ۔ اسلامیات ، تاریخ اچ ایم اے کیتا تے بنک اچ ملازمت اختیار کر گھدی ۔ 1970 ء اچ شاعری شروع کیتی ۔ نقوی احمد پوری مرحوم دی شاگردی اختیار کیتی ۔ تاریاں بھریا آسمان انہاں دی ہِکا تصنیف ہے۔

## نواز فرید خان ڈاہر
نواز فرید خان ڈاہر موضع فخر آباد اچ 2 جنوری 1965 ء اچ ڄمئے ۔ آپ دے والد دا ناں در محمد خان ݙاہر ہے ۔ ایف اے کیتا تے پرائیوٹ نوکری شروع کر گھدی ۔ 1985 ء اچ دلنور نور پوری کوں استاد بݨا تے شاعری شروع کیتی ۔ انہاں دی ہُݨ تئیں کوئی کتاب سامݨے نی آئی ۔ آپ سوہݨی آواز دے مالک وی ہِن ۔

## ملک غلام محمد واصف
ملک غلام محمد واصف ملک خدا بخش دے گھر دیرہ نواب صاحب اچ 1924 ء اچ ڄمئے ۔ نعت خوانی کریندن ۔ دیوانِ واصف انہاں دی ہِکا تصنیف ہے ۔

## لیاقت چولستانی
لیاقت چولستانی چک نمبر 59 تحصیل یزمان اچ 1959 ء اچ ڄمئے ۔ انہاں دے والد دا ناں غوث بخش ہے ۔ گلوکاری دا شوق شروع توں ہا ۔ شاعری دا شوق وی لڳ ڳیا 1990 ء اچ شاعری شروع کیتی تے صوفی نجیب اللہ نازش دی شاگردی اختیار کر گھدی ۔

## طاہرہ سوز
طاہرہ سوز میاں محمد عمر شہبازی جتوئی دے گھر 20 اگست 1954 ء کوں ڄمئے ۔ ایم اے کیتا تے درس و تدریس دے شعبے نال منسلک تھی ڳئے ۔طاہرہ سوز مرحومہ دا تعلق سرائیک یقاعدہ لکھݨ آلے قاضی خاندان نال ہا ۔ سرائیکی نال ٻہوں محبت کرݨ آلی خاتون ہَن ، دیرہ غازی خان دے جھوک میلیں اچ شریک تھیندے ہَن ۔

## صابرہ شاہین ڈیروی
دیرہ غاز یخان اچ الٰہی بخش کھوہاوڑ دے گھر اکھ کھولݨ آلی صابرہ شاہین ایم اے اردو کیتا تے درس و تدریس دے شعبے نال منسلک تھی ڳئی ۔ 1985 اچ شاعری شروع کیتی تے وحید تابش دی شاگردی اختیار کر گھدی ۔

## حمید اصغر شاہین
سئیں حمید اصغرشاہین فضل احمد خان سیہڑ دے گھر دسمبر 1937 ء اچ ڄمئے ۔ بی اے تئیں تعلیم حاصل کیتی ۔ 1956 ء اچ لکھت دا آغاز کیتا ۔ انہاں دی کتاب وی شائع تھئی ، جھوک وچ آپ دے کالم وی شائع تھیندے رہ ڳن ۔

## سعیدہ افضل
سعیدہ افضل خان یکم نومبر 1945 ء کوں محمد افضل خان دے گھر ڄمین۔ ایم اے تئیں تعلیم حاصل کیتی تے صحافت دا شعبہ اختیار کیتا ۔

## جاوید احسن
سئیں جاوید احسن خان یکم دسمبر 1948 ء کوں پیدا تھئے ۔ والد صاحب دا ناں احمد خان سدوزئی ہے ۔ ایم اے تئیں تعلیم حاصل کیتی تے نیشنل سنٹر اچ آفیسر لڳ ڳگئے ۔ اٹھویں جماعت کنوں شاعری شروع کیتی ۔ جمالِ صحرا ، تاریخ ثقافت، ضلع دیرہ غازی خان تے سرائیکی ثقافت انہاں دیاں کتاباں ہِن ۔

## سید ریاض جاذب
سید ریاض حسین جاذب سید پیرݨ شاہ دے گھر پیدا 9 مئی 1959ء کوں پیدا تھئے ۔ میانوالی نال تعلق ہے ، میٹرک تئیں تعلیم حاصل کیتی تے صحافت دا شعبہ اختیار کر گھدا۔ شاعری دا شوق شروع لا توں ہا ۔ ݙیوے دی لو ، روشنی کنوں ݙر لڳدے انہاں دیاں تصانیف ہِن ۔

## سید عاصم رضا
سید عاصم رضا بخاری 10 جون 1971 ء اچ ڄمئے ۔ اردو ، ایجوکیشن تے پنجابی اچ ایم اے کیتا تے درس و تدریس دے شعبے نال منسلک تھی ڳئے ۔ 1985 ء اچ شاعری دا آغاز کیتا۔ تے نور احمد غازی کوں استاد بݨایا ۔ ہک رسالہ ماہنامہ شعور وی کڈھیا جیڑھا ٻالیں دا علمی تے ادبی رسالہ ہے۔ تعلق میانوالی نال ہے۔

## طاہر عشرت بخاری
یکم جون 1968ء کوں ڄمݨ آلے طاہر عشرت بخاری دا اصل ناں سید طاہر حسین ہے آپ دا تعلق میانوالی توں ہے ۔ 1990 اچ شاعری د ا آغاز کیتا ۔ انہاں دی تصانیف اچ قرطاس و قلم کی دنیا ، سارے رنگ محبت کے ، چاندنی تالاب میں ، نکلے تیر تلاش میں شامل ہِن ۔

## مظفر مگسی
مظفر مگسی ناظم حسین خان مگسی دے گھر 10 اپریل 1948ء کوں ڄمئے ۔ میٹرک تئیں تعلیم حاصل کیتی تے ول کاشتکاری نال منسلک تھی ڳئی ۔ 1984 ء اچ شاعری دا آغاز کیتا۔ انہاں دی ہک کتاب قومی غلامی دے پندھ شائع تھئی ہوئی ہے۔ مظفر مگسی سرائیکی اڳواݨ ، سرائیکی دانشور تے ٻہوں وݙے سوجھواݨ ہِن ، سرائیکی واسطے انہاندیاں خدمتاں بے مثال ہِن ۔

## تسلیم فیروز
محمد تسلیم فیروز دیرہ اسماعیل خان اچ استاد محمدا شرف اعوان دے گھر 1954 ء اچ ڄمئے۔ بی اے ،بی ایڈ کر تے درس و تدریس دے شعبے نال منسلک تھی ڳئے ۔ 1965 اچ شاعری شروع کر تے احسان دانش تے خلیل رامپوری دی شاگردی اختیار کیتی ۔ انہاں دی ہِکا کتاب لہو کی خوشبو ہے ۔

## اعجاز راہی
محمد بخش لنگاݨہ دے گھر 1963 اچ ڄمݨ آلے محمد اعجاز راہی موسیقی دی دنیا دا ہک وݙا ناں ہِن ۔ ایف اے تئیں تعلیم حاصل کیتی ۔ 1980 ء اچ شاعری وی شروع کیتی تے عبدالواحد عباسی کوں استاد بݨایا ۔ موسیقی دی دنیا اچ اپݨے فن دا مظاہرہ کریندے پِن ۔

## آزاد شاہ
سید غلام اکبر آزاد شاہ معروف سرائیکی شاعر ہن ۔ سلطان پور اچ سید لعل شاہ بخاری دے گھر 1941 ء اچ پیدا تھیء ۔ پرائمری تئیں تعلیم حاصل کیتی ۔ 1960 اچ شاعری شروع کیتی تے غلام حیدریتیم ؔ دی شاگردی اختیار کر گھدی ۔ عشق دے مئے ، آزاد شاہ دے ݙوہڑے انہاں دی تصانیف ہِن ۔

## شاہد نجمی
شاہد نجمی دا اصل ناں غلام اکبر ہے ۔ لڈݨ میلسی اچ محمد بخش مگسی بلوچ دے گھر یکم اپریل 1955 ء کوں پیدا تھئے ۔ایف اے تئیں تعلیم حاصل کیتی تے تجارت نال منسلک تھی ڳئی ۔ 1984 ء اچ شاعری شروع کتیی ۔ منظور حسین اسد دے شاگرد ہِن ۔

## سعید نوشاہی
سعید احمد نوشاہی محمد دین نوشاہی دے گھر 6 جون 1964 ء اچ ڄمئے ۔ انٹرنیشنل ریلیشنز اچ ایم اے کیتا تے درس و تدریس دے شعبے نال منسلک تھی ڳئے ۔ 1991 ء اچ شاعری شروع کیتی ۔ انہاں دے استاد فاروق روکھڑی ، جناب اللہ بخش یاد ہِن ۔ ہُݨ تئیں کوئی کتاب سامݨے نی آئی ۔

## شہزاد جعفری
شہزاد جعفری درہڑ واہݨ تحصیل میلسی اچ میاں اللہ ݙیوایا وریا دے گھر پہلی جون 1963 ء اچ ڄمئے ۔ ایف اے تئیں تعلیم حاصل کیتی تے سرکاری ملازم تھی ڳئے ۔ 1980 ء اچ شاعری شروع کیتی ۔ ڈاکٹر منظور حسین اسد انہاں دے استاد ہِن ۔

## رجب بلال
رجب علی بلال دے والد دا ناں اللہ ݙتہ راجپوت ݙا ہا ہے۔ او 12 مئی 1964 ء اچ ڄمئے ۔ میٹرک دے بعد ڈی ایچ ایم ایس کیتا تے شعبہ میڈیکل نال منسلک تھی ڳئے ۔ 1988 اچ شاعری شروع کیتی ، ضمیر حسین ضمیر انہاں دے استاد ہِن ۔ انہاں دی ہِک کتاب لباں تے جام سامݨے آئی اے ۔

## محمد حسین غمگین
محمد حسین غمگین بندلا تحصیل نور پور اچ حاجی شیر محمد اعوان دے گھر پیدا تھئے ۔ایف اے تئیں تعلیم حاصل کیتی ۔ گلوکاری نال شغف ہا 1973 ء توں شروع کیتی ، منظور راہی مرحوم انہاں دے استاد ہِن ۔

## ناظم اقبال ناظم
ناظم حسین ناظم جوئیہ میٹرک تئیں تعلیم حاصل کیتی ۔ مدرس دے شعبے نال وابستہ ہِن ۔ 1995 ء توں شاعری شروع کیتی تے تھل دے واسی انہاں دی ہِک کتاب ہے ۔

## سالک سودھوی
سالک سودھی دا اصل ناں ملک سکندر حیات ہے ۔ 13 مئی 1963 ء کوں سودھی زیریں وادی سون سکیسر تحصیل و ضلع خوشاب اچ ڄمئے ۔ 1980 ء اچ شاعری شروع کیتی تاں محمد حیات بھٹی دی شاگردی اختیار کر گھدی ۔ انہاں دی ہِک کتاب سوچ سمندر ہے ۔

## امجد بلوچ
محمد اعجاز المعروف امجد بلوچ نبی بخش خان سانگھی دے گھر 1956 ء اچ پیدا تھئے ۔ مڈل تئیں تعلیم حاصل کیتی ۔ 1983 ء اچ شاعری شروع کیتی تے سئیں احمد خان طارق سئیں کوں اپݨا استاد بݨا گھدا ۔ انہاں دی ہِک کتاب تھل دا بوچھݨ ہے ۔

## ملک مہدی حسن عامر
ملک مہدی حسن عامر 10 اکتوبر 1975 ء کوں سونا خان کھواوڑ دے گھر رنگ پور بھگور نور پور تھل اچ ڄمئے ۔ ایف اے تئیں تعلیم حاصل کیتی تے مدرس دا شعبہ اختیار کر گھدا ۔ 1992 ء اچ شاعری شروع کیتی تاں مظہر بُخاری دی شاگردی اختیار کر گھدی ۔ انہاں دی ہُݨ تئیں کوئی کتاب سامݨے کائنی ہئی ۔

## عابد حسین ثاقب
عابد حسین ثاقب رنگ پور بھگور نور پور تھل اچ محمد شیر لاشاری بلوچ دے گھر 5 جنوری 1985 ء کوں پیدا تھئے ۔ میٹرک تئیں تعلیم حاصل کیتی تے زمیندارہ شروع کر ݙتا۔ 2002 ء اچ شاعری شروع کیتی تے مہدی حسن عامرؔ کوں اپݨا استاد بݨا گھدا ۔ انہاں دی ہُݨ تئیں کوئی کتاب سامݨے نی آئی ۔

## محمد بخش آزاد لنگڑیال
محمد بخش المعروف آزاد لنگڑیال ماسٹر غلام نبی لنگڑیال دے گھر رنگ پور بگھور تحصیل نور پور تھل اچ یکم مئی 1972 ء اچ پیدا تھئے ۔ ایف اے تئیں تعلیم حاصل کیتی تے زمیندارہ شروع کر گھدا ۔ 1988 اچ شاعری شروع کیتی تے معروف سرائیکی شاعر مشتاق سبقت کوں اپݨا استاد بݨا گھدا۔ انہاں دی کوئی کتاب نی چھپی ۔

## محمد علی سفری
محمد علی سفری 18/W-B وہاڑی اچ ملک سکندر لنگڑیال دے گھر 1965 اچ پیدا تھئے ۔ پرائمری تئیں تعلیم حاصل کیتی ، ڈرائیوری دا پیشہ اختیار کیتا۔ 1990 ء اچ شاعری شروع کیتی تے ضمیر حسین ضمیر دے شاگرد بݨ ڳئے ۔ انہاں دی کوئی کتاب سامݨے نی آئی ۔

## ضمیر حسین ضمیر
ضمیر حسین ضمیر ماڑی وسیراں وہاڑی اچ اللہ ݙتہ خان وسیر دے گھر 15 اپریل 1963 ء اچ پیدا تھئے ۔ بی اے اچ تعلیم چھوڑ ݙتی تے زمیندارہ شروع کر گھدا ۔ 1980 اچ شاعری شروع کیتی تے غلام حیدر مستانہ تے عابد حسین تمیمی دی شاگردی اختیار کر گھدی ۔ انہاں دی ہِک کتاب نکھڑی کوئل چھپی اے ۔

## نذیر ڈھالہ خیلوی
سئیں نذیر احمد ڈھالہ خیلوی غلام حسین راں دے گھر اگست 1947 ء بھکر اچ پیدا تھئے۔ بی اے تئیں تعلیم حاصل کیتی تے 1964 ء اچ شاعری شروع کیتی تے نذر حسین ارشاد جھنڈیر عباسی دی شاگردی اختیار کر گھدی ۔ انہاں دی ہِک کتاب ’’ درسال ‘‘ سامݨے آئی اے ۔

## غلام حُر خان
غلام حُر خان وستی کنڈانی بھکر اچ محمد افضل خان کنداݨی بلوچ دے گھر 16 نومبر 1942 ء اچ پیدا تھئے ۔ پرائمری تئیں تعلیم حاصل کیتی تے ول ماء پیو نال زمیندارہ شروع کر ݙتا ۔ 1980 اچ شاعری شروع کیتی تے سئیں ارشاد جھنڈیر دی شاگردی اختیار کر گھدی ۔پوتھی تے کچھی سونے دی پچھی انہاں دیاں کتاباں ہِن ۔

## استاد اعجاز
استاد اعجاز خانسر ضلع بھکر اچ احمد خان حمداݨی بلوچ دے گھر 24 اکتوبر 1940 اچ پیدا تھئے ۔ ایم اے ایم ایڈ کیتا تے درس و تدریس دا پیشہ اختیار کر گھدا ۔ 1960 اچ شاعری شروع کیتی ۔

## ملک سونے خان بیوسؔ
ملک سونے خان بیوس حاجی ملک دولت خاں راں دے گھر 1940 اچ پیدا تھئے ۔ مڈل تئیں تعلیم حاصل کیتی تے ول زمیندارہ شروع کر گھدا ۔ 1957 ء اچ شاعری شروع کیتی تے سید ظفر شاہ ظفر کوں اپݨا استاد بݨا گھدا۔ انہاں دی ہُݨ تئیں کوئی کتاب سامݨے نی آئی ۔

## آڈھا خان
ملک آڈھا خان ملک شیر محمد دے گھر 4 اپریل 1944 ء اچ پیدا تھئے ، درس و تدریس دا شعبہ اختیار کر گھدا ۔ انہاں دی ہِک کتاب سسی سامݨے آئی اے ۔

## شہزادہ آصف علی گیلانی
معروف سرائیکی شاعر تے گلوکار آصف علی گیلانی کرم حسین شاہ گیلانی دے گھر ٹبی سیداں جہان پور جلال پور پیر والا اچ 1968 اچ پیدا تھئے ۔ میٹرک اچ تعلیم چھوڑ ݙتی تے گلوکاری شروع کر ݙتی ۔ 1993 ء اچ شاعری دا شوق تھیا تاں صوفی نجیب اللہ نازش دی شاگردی اختیار کر گھدی ۔ انہاں دیاں مشہور کتاباں اچ ٹھرکی مزاج ، عاشق مزاج ، آصف دے ݙوہڑے شامل ہِن ۔

## شاکر شجاع آبادی
شاکر شجاع آبادی دا اصل ناں محمد شفیع ہے ۔ مولوی اللہ یار سیال دے گھر چاہ ٹبے والاشجاع آباد اچ 1955 اچ پیدا تھئے ۔ پرائمری تئیں تعلیم حاصل کیتی تے ول شاعری شروع کیتی ۔ 1986 اچ شاعری دا آغاز کیتا ۔ خواجہ غلام فرید کوریجہ کوں اپݨا روحانی استاد میندن۔ پیلے پتر، پتھر موم ، لہو دا عرق، کلام شاکر، شاکر دے ݙوہڑے ، ملدے خدا مدینے ، ٻلدیاں ہنجوں ، پتہ لڳ  ویندے ، گلاب سارے تمہیں مبارک شامل ہِن ۔

## غضنفر مہدی
ڈاکٹر غضنفر مہدی منشی محمد روخان بہار ملتانی دے گھر ملتان اچ پیدا تھئے ۔ پی ایچ ڈی کیتی تے ملازم تھی ڳئے ۔ ڈاکٹر غضنفر مہدی اسلام آباد اچ سرائیکی وسیب دے حقوق سانگے جدوجہد کریندن ۔

## سحر سیال
سحر سیال دا اصل ناں ثمینہ سحر ہے ۔ ملتان اچ غلا م محمد سیال دے گھر 15 جون 1967 ء اچ ڄمین ۔ بی اے دے بعد ایم اے اردو کیتا ۔ 1980 اچ شاعری شروع کیتی تے معروف سرائیکی شاعر رفعت عباس دی شاگردی اختیار کر گھدی ۔ ترامے دا شہر تے اکھیں خوشبو خواب انہاں دیاں ݙو کتاباں ہِن۔

## خوشحال ناظر
سئیں خوشحال ناظر دیرہ اسماعیل خان اچ گل محمد میمن دے گھر 1978 اچ پیدا تھئے ۔ بی اے تئیں تعلیم حاصل کیتی ۔ 1998 ء اچ شاعری دا آغاز کیتا تاں دلاور فگار کوں اپݨا استاد بݨا گھدا ۔ شاعری دی کوئی کتاب سامݨے نی آئی۔

## ڈاکٹر طاہر اعواݨ
محمد سلیم طاہر اعواݨ ملک رانجھو اعواݨ دے گھر دیر اسماعیل خان اچ 1967 اچ پیدا تھئے ۔ ماسٹر تئیں تعلیم حاصل کیتی ۔ 1978 اچ شاعری شروع کیتی ۔ استاد غلام محمد قاصر، الطاف صفدر کوں استاد بݨایا ۔

## عابد حسین ظامی
عابد حسین ظامی شیر محمد بھٹی دے گھر لاڑ اچ پیدا تھئے ۔ پرائمری تئیں تعلیم حاصل کیتی تے ول دکانداری شروع کر گھدی ۔ 2006 ء اچ شاعری شروع کیتی تے دلنور نور پوری سئیں کوں اپݨا استاد بݨایا ۔ عشق دیاں چاٹاں انہاں دی ہِک کتاب ہے ۔ عابد ظامی دے بھرا مرحوم غلام مصطفی چور وی ݙاڈھے چنڳے شاعر ہَن ۔

## سلیمان سہو
محمد سلیمان سہو کھو ساجھا تھل اچ امام بخش دے گھر یکم جنوری 1985 اچ پیدا تھئے ۔ ایم بی اے فنانس کیتا ۔ 1999 اچ شاعری شروع کیتی ۔

## شفقت بزدار
شفقت بزدار دا اصل ناں غلام یحییٰ خان ہے ۔ آپ وستی بزدار تونسہ اچ غلام رسول خان بزدار دے گھر 14 اکتوبر 1956 اچ پیدا تھئے ۔ ایم اے ، ایم ایڈ کیتا تے درس و تدریس دا پیشہ اختیار کر گھدا ۔ 1973 ء اچ شاعری شروع کیتی تاں اقبال سوکڑی دی شاگردی اختیار کر گھدی ۔ انہاں دی کتاب اچ نونہہ سس دا جھیڑا، نکھیڑے، کرینہہ دا قرض شامل ہِن ۔

## کوثر ثمرین
کوثر ثمرین مظفر گڑھ اچ خضر حیات خان بلوچ دے گھر 16 نومبر 1962 ء اچ ڄمین ۔ ایم اے اردو کر تے براڈ کاسٹنگ دے پیشے نال منسلک تھی ڳیاں ، چھی سال دی عمراں توں شاعری شروع کیتی تے سارے سینئر شاعریں توں اصلاح گھدی ۔ خوشبو بھریاں چھانواں ، سفر میری محبت کا ، ابریشم ، روپ نگر کی کہانی ، نِما نِما سیک ، معجزہ غم ، تیرے نا م انہاں دیاں کتاباں ہِن ۔

## فہد قتالپوری
فہد قتالپوری دا اصل ناں اختر عباس ہے ۔ عبدالحکیم اچ محمد رفیق بھٹی دے گھر 8 جولائی 1976 ء اچ پیدا تھئے ۔ مڈل تئیں تعلیم حاصل کیتی تے ہیئر ڈریسر بݨ ڳئے ۔ 1992 اچ شاعری شروع کیتی تاں قمر قتالپوری دی شاگردی اختیار کر گھدی ۔ پتݨاں تے ٻیڑی ، انیر جوانی دا ، یاداں ، دلاسے انہاں دیاں کتاباں ہِن ۔

## قاسم سندیلہ
ملک غلام حیدر سندیلہ دے گھر 1970 اچ جلال پور پیر والا اچ پیدا تھیوݨ آلے ایم قاسم سندیلہ مڈل تئیں تعلیم حاصل کیتی تے زمیندارہ شروع کر گھدا ۔ 1997 ء اچ شاعری دا آغاز کیتا تاں سئیں احمد خان طارق دی شاگردی اختیار کر گھدی ۔

## سید مظہر علی تابش
سئیں سید مظہر علی تابش دیرہ اسماعیل خان پیر سید خیر محمد شاہ دے گھر 1971 اچ پیدا تھئے ۔ایم اے اردو کیتا تے درس و تدریس دے شعبے نال منسلک تھی ڳئے ۔ 1987 اچ شاعری دا آغاز کیتا ۔ ٹھیڑیاں ، مکل وادھ انہاں دیاں کتاباں ہِن ۔

## محمد وزیر خان
محمد وزیر خان وزیر علیزئی حق نواز خان علیزئی دے گھر ملتان اچ 22 فروری 1942 ء اچ پیدا تھئے ۔ایم اے ، ایم ایڈ ، ڈی آئی ایل کیتا تے ملازمت شروع کر گھدی ۔ 1965 ء اچ شاعری شروع کیتی ۔ انہاں دی ہُݨ تئیں کوئی کتاب سامݨے نی آئی ۔ سرائیکی زبان واسطے آپ دیاں ٻہوں خدمات ہِن ۔

## محمد قاسم رضا
قاسم رضا دا اصل ناں قاسم عباس ہے ۔قادر پور راں اچ خادم حسین پٹخانہ دے گھر 2 مارچ 1975 ء اچ پیدا تھیوݨ آلے قاسم رضا بی اے تے CT عربی فاضل کیتا تے ول صحافت دا پیشہ اختیار کر گھدا ۔ روزنامہ خبریں وسیب سنگ دے انچارج تے ریڈیو پاکستان دے صدا کار ہِن ، سرائیکی وسیب خصوصاً شوبز دے حوالے نال سب توں زیادہ مضمون لکھئے ۔

## مختار انجم مراد آبادی
مختار انجم مراد آباد اچ محمد نواز بھٹہ دے گھر 10 ماچ 1964 ء اچ پیدا تھئے ۔ بی اے تئیں تعلیم حاصل کیتی تے زمیندارہ کریندن ۔ 1980 ء اچ شاعری شروع کیتی تے بشیر مونس دی شاگردی اختیار کر گھدی ۔

## رمضان دانش
ملک محمد رمضان دانش حاجی غلام سرور گوراہا دے گھر پیدا تھئے ۔ میٹرک تئیں تعلیم حاصل کیتی تے تجارت دا پیشہ اختیار کیتا ۔ ملک صادق حسین صادق کوں اپݨا استاد بݨایا ۔

## منیرݨ بلوچ
منیر احمد خان بلوچ المعروف منیرݨ بلوچ خان خدا بخش خان دے گھر چاہ بلو چوالہ جلال پور پیر والا اچ یکم جنوری 1972 ء اچ پیدا تھئے ۔ ایف اے تئیں تعلیم حاصل کیتی ۔ 1990 اچ شاعری شروع کیتی تاں شاکر شجاع آبادی دی شاگردی اختیار کر گھدی ۔ اکھریں دے پُھل ، پیار دے پاندھی انہاں دیاں کتاباں ہِن ۔

## حمید الفت
حمید الفت ملغانی الٰہی بخش ملغانی بلوچ دے گھر قصبہ سوکڑ تونسہ اچ 15 اکتوبر 1959 ء اچ پیدا تھئے ۔ ایم اے لائبریری سائنس ، ایم اے سرائیکی کیتی تے ہُݨ پی ایچ ڈی وی مکمل کیتی ۔ گورنمنٹ کالج لیہ اچ لائبریرین ہِن ۔ 1979 ء اچ شاعری شروع کیتی تے اقبال سوکڑی دی شاگردی اختیار کر گھدی ۔ سرائیکی واسطے ٻہوں کم کریندن تے ہر سال سرائیکی ادب دا جائزہ لکھدن ۔

## ریاض باکھری
چوک باکھری آباد مظفر گڑھ اچ غلام عباس باکھری دے گھر 1979 ء اچ پیدا تھیوݨ آلے ریاض حسین المعروف ریاض باکھری انقلابی شاعری اچ ہِک وݙا ناں ہے۔ میٹرک تئیں تعلیم حاصل کیتی تے ول تجارت دا پیشہ اختیار کیتا۔ 1998ء اچ شاعری شروع کیتی ۔ سئیں صادق حسین صادق انہاں دے استاد ہِن ۔ سرائیکی مزاحمتی شاعری اچ آپ دا ٻہوں وݙا ناں ہے ، انقلابی کلام سݨا تے سٹیج اَتے مشاعرہ لُٹ گھندن ۔

## مزار خان
سئیں مظہر نواز خان لاشاری المعروف مزار خان اللہ یار خان دے گھر 20 ستمبر 1948 ء اچ پیدا تھئے ۔ بی اے ، ڈی آئی بی بی کیتا ۔ 1975 ء اچ شاعری شروع کیتی تے اشو لال ، فدا حسین گاݙی کوں اپݨا استاد بݨایا ۔ انہاں دی تصنیف اچ پاݨی نال کہاݨی شامل ہِے ۔

## قاسم سیال
سئیں غلام قاسم سیال مہر احمد بخش سیال دے گھر ٹھٹھ گورمانی اچ 14 اکتوبر 1952 ء اچ پیدا تھئے ۔ایم اے کر تے ملازمت کر گھدی ۔ انہاں دی تصانیف اچ دھی دھرتی دی تے ٻیاں کتاباں شامل ہِن ۔ سئیں قاسم سیال دی سرائیکی واسطے ٻہوں خدمات ہِن ۔

## مشتاق احمد سبقت
مشتاق سبقت خیر محمد چانڈیو بلوچ دے گھر چا ہ کھجی والا محمود کوٹ اچ 8 ستمبر 1964 ء اچ پیدا تھئے ۔ میٹرک تئیں تعلیم حاصل کیتی تے درس و تدریس دا پیشہ اختیار کر گھدا ۔1978 اچ شاعری شروع کیتی ۔ عاشق کھنڈویا انہاں دے استاد ہِن ۔ کھیݙ قلندر دی ،بازاں دی جھٹ، سبقت دے ݙوہڑے ، تیکھے تیر انہاں دیاں مشہور کتاباں ہِن ۔

## سجاد حیدر پرویز
سجاد حیدر پرویز چغتائی 28 اگست 1961 ء اچ چاہ حیدر والا تھاݨہ دراہمہ ڈی جی خان اچ پیدا تھئے ۔ پنجابی تے سرائیکی اچ ایم اے کیتا تے ول لیکچرر لڳ ڳئے ۔ اردو اچ پی ایچ ڈی وی مکمل کر گھدی ۔ 1975 ء اچ شاعری شروع کیتی ۔ فقیر نور جعفری ، کیف انصاری انہاں دے استاد ہِن ۔ انہاں دیاں ڈھیر ساریاں نثری کتاباں سامݨے آ چکین ۔

## محمد رزاق بزمی
امیر خان سندھڑ دے گھر چک نمبر 170/W-B میلسی اچ 14 مئی 1982 ء اچ ڄمݨ آلے محمد رزاق ایم اے کیتا ۔ تے ول زمیندارہ شروع کر گھدا۔ 2000 ء اچ شاعری شروع کیتی تے شہزادہ آصف علی گیلانی دی شاگردی اختیار کر گھدی ۔ا نہاں دی ہُݨ تئیں کوئی کتاب سامݨے نی آئی ۔

## عبدالغفار نادم
عبدالغفار نادم حاجی غلام حسین راں دے گھر 15 فروری 1965 ء اچ موضع نوڑبہ میلسی اچ پیدا تھئے ۔ بی اے تئیں تعلیم حاصل کیتی تے درس و تدریس دے پیشے نال منسلک تھی ڳئے ۔ 1989 اچ شاعری شروع کیتی تاں فاروق روکھڑی ، اقبال سودائی دی شاگردی اختیار کر گھدی ۔

## دلزیب شجاع آبادی
دلزیب شجاع آبادی دا اصل ناں محمد شریف ہے۔ موضع کوٹلی نجابت تحصیل شجاعباد اچ خان محمد ڄٹو دے گھر 17 مئی 1972 ء اچ پیدا تھیوݨ آلے دلزیب شجاع آبادی ایف ایس سی کیتی تے ول زمیندارہ شروع کیتا ۔ 1990 ء اچ شاعری شروع کیتی تے شاکر شجاع آبادی کوں اپݨا استاد بݨایا ۔

## فدا ملتانی
فدا حسین المعروف فدا ملتانی محمد شفیع بھٹی دے گھر شریف پورہ ملتان اچ 26 دسمبر 1965 ء اچ پیدا تھئے ۔ایف اے فاضل اردو کر تے ول درس و تدریس دے شعبے نال منسلک تھی ڳئے ۔ مئی 1987 ء اچ شاعری شروع کیتی تے خادم ملک ملتانی مرحوم دی شاگردی اختیار کر گھدی ۔ اُکرس ، غازِ محمدی انہاں دیاں تصانیف ہِن ۔

## شاہینہ خان
شاہینہ خان اللہ ݙیوایا رند بلوچ دے گھر روہیلانوالی اچ 1982 ء اچ ڄمی۔ ایف اے تئیں تعلیم حاصل کیتی تے درس و تدریس دے پیشے نال منسلک تھی ڳئی ۔ 2000 اچ شاعری شروع کیتی تے سئیں دلنور نور پوری دی شاگردی اختیار کر گھدی ۔ پیار دی چھاں انہاں دی مشہور کتاب ہِے ْ

## طفیل بلوچ
محمد طفیل بلوچ دیرہ اسماعیل خان اچ رحیم بخش خان بلوچ دے گھر 15 اپریل 1962ء اچ پیدا تھئے ۔ بی اے کر تے سرکاری ملازم تھئے تے بعد اچ ایم اے سرائیکی وی کر گھدا ۔1988 اچ شاعری شروع کیتی تے سئیں نصیر سرمد تے سئیں حبیب فائق کوں استاد بݨایا ۔ انہاں دی ہِک سرائیکی گیتیں دا مجموعہ ہنجو تھئے سمندر سامݨے آئی اے ۔

## اقبال بانو
حاجی ملک عاشق محمد دے گھر 15 جولائی 1961ء کوں ملتان اچ ڄمݨ آلی اقبال بانو ایم اے اردو تے ول ایل ایل بی کیتا ۔ انہاں دی تصانیف اچ دل تانگھ تانگھ اے ، کچ دے کھݙوݨے ، موڑ مہاراں شامل ہِن ۔

## غزالہ خاکوانی
ڈاکٹر غزالہ تبسم محمد یوسف خان دے گھر پیدا تھیاں ۔ ایم بی بی ایس کر تے نشتر ہسپتال اچ ڈاکٹر دے پیشے نال منسلک تھی ڳیاں ۔ انہاں دی کوئی تصنیف سامݨے نی آئی ۔

## شاہد عطا مقدس
شاہد عطا مقدس عطا محمد دے گھر 2 فروری 1963 ء اچ پیدا تھیاں ۔ ایف اے تئیں تعلیم حاصل کیتی تے ول درس و تدریس دے شعبے نال منسلک تھی ڳئی ۔ انہاں دی کوئی کتاب سامݨے نی آئی ۔

## عارض بخاری
عارض بخاری دا اصل ناں سید عبدالعزیز شاہ ہا ۔ سید احمد شاہ بخاری دے گھر کلانچ والا موضع مہاراں اچ 1956 ء اچ پیدا تھئے تے میٹرک تئیں تعلیم حاصل کیتی ۔ 1980 ء اچ شاعری شروع کیتی تاں سید احمد حسن پرسوز بخاری کوں اپݨا استاد بݨایا ۔ انہاں دی ہِک کتاب پا جھاتی اپݨے اندر وی  تے ٻیاں شامل ہے ۔

## اصغر گیلانی
سئیں اصغر گیلانی یکم اپریل 1966 ء اچ اکبر علی شاہ دے گھر لاڑ اچ پیدا تھئے ۔ میٹرک تئیںتعلیم حاصل کیتی ۔ 1989 اچ شاعری دا ذوق ودھ ڳیا ۔ اصغر شاہ دے ݙوہڑے انہاں دی ہِک کتاب ہے۔

## ڈاکٹر اظہر علی
ڈاکٹر اظہر علی ولد محمد شفیع بھٹی 10 جون 1962 اچ خانیوال ریلوے کالونی اچ پیدا تھئے ۔ ایم بی بی ایس کر تے محکمہ صحت اچ میڈیکل آفیسر بݨ ڳئے ۔ 1995 ء اچ شاعری کیتی ۔ انہاں دیاں کتاباں اچ جھاتی ( سرائیکی نظماں ) ، پھول کہاں مرجھاتے ہیں ( اردو غزل ) شامل ہے۔ ماء ٻولی پنجابی اے پر ڈاکٹر اظہر علی سرائیکی نال وی ٻہوں محبت کریندن تے سرائیکی وچ لکھدے وی ہِن ۔

## نسیم علی پوری
سئیں نسیم علی پوری دا اصل ناں غلام اکبر خان ہے ۔ آپ چاہ حسݨ والا علی پور اچ میاں الٰہی بخش خان گبول بلوچ دے گھر 1948 ء اچ پیدا تھئے ۔ میٹرک تئیں تعلیم حاصل کیتی ۔ 1965 ء اچ شاعری دا ذوق ودھ ڳیا تے انہاں دے استاد سئیں جانباز جتوئی ہِن ۔ انہاں دی کوئی کتاب سامݨے نی آئی ۔ نسیم علی پوری دا چھیکڑی عمراں اچ بینائی دا مسئلہ تھی ڳیا ۔ انہاندا نظر دے بارے ݙوہڑہ ’’ نظر نظر وچ نظر کیتی نہیں نظریاں تئیں جہاں نظراں ‘‘ ݙاڈھا مشہور ہا ، ٻہوں چنڳے شاعر تے ٻہوں چنڳے انسان ہِن ۔

## الٰہی بخش سودائی
سئیں الٰہی بخش خان سودائی دیرہ اسماعیل خان اچ غلام نبی بخش کاسرا دے گھر 1945 ء اچ پیدا تھئے ۔ ݙو جماعتاں پڑھیاں ۔ زرگری دا پیشہ اختیار کیتا ۔ 1958 اچ شاعری شروع کیتی ۔ سید صادق حسین جرات انہاں دے استاد ہِن ۔انہاں دی کوئی کتاب سامݨے نی آئی ۔ الٰہی بخش سودائی دے گیت ماہی دا رومال رنگ ساوا پیلا لال توں سرائیکی جھنڈا بݨایا ڳیا ۔

## محمد علی اطہر
محمد علی اطہر محمد عبدالرحمن بڈھاݨ دے گھر دیرہ اسماعیل خان 31 مارچ 1946 ء کوں پیدا تھئے ۔ میٹرک تئیں تعلیم حاصل کیتی ۔ گلوکاری دا پیشہ اختیار کیتا۔ 1965 ء اچ ذوق ودھیا تاں سید ڈاکٹر اقبال شاہ دی شاگردی اختیار کر گھدی ۔

## صدیق اڄݨ
محمد صدیق المعروف صدیق اڄݨ وستی ورانی شریف رحیم یار خان اچ عبدالوہاب اُڄݨ دے گھر یکم جنوری 1967 ء اچ پیدا تھئے ۔ قرآن شریف حفظ کیتا ۔ 1990 اچ ادبی ذوق ودھ ڳیا ، نثر لکھݨ شروع کر ݙتی ۔ انہاں ہک سرائیکی فلم وی ڈائریکٹ کیتی جیں دا ناں روہی دی راݨی ہے ۔ سرائیکی فلم سازی اچ سئیں صدیق اڄݨ دی ٻہوں خدمات اِن ، سرائیکی ماء ٻولی دے دیوانے ہِن ۔

## فرحت نواز
فرحت نواز ‘ ڈاکٹر محمد نواز بھٹی جام پور اچ 17 جون 1958 ء کوں پیدا تھئے اکنامکس تے انگلش اچ ایم اے کیتا تے لیکچرر تعینات تھی ڳئے ۔ انہاں دیاں تصانیف اچ چوݨویاں نظماں غزلاں تے پندھیڑے شامل ہِن ۔

## امداد اللہ امداد
رحیم یارخان اچ اللہ ݙتہ ملک دے گھر 1968 اچ پیدا تھیوݨ آلے امداد اللہ امداد مڈل تئیں تعلیم حاصل کیتی ۔ 1982 ء اچ شاعری شروع کیتی تے افضل عاجز دے شاگردی اختیار کر گھدی ۔ انہاں دیاں کتاباں اچ کجھ تاں ٻولو، پیر انگاریںتے ، سیاݨاں تھیویں ہا ، نیناں دے تیر ،عشق دی بھاہ ، میں دل وچینداں ، عشق کڈھاوے دھاڑاں ، دل ہک شیشہ ، امداد دے قطعے ، امداد دے ݙوہڑے شامل ہِن ۔

## قاصر فریدی
قاصر فریدی دا اصل ناں فیاض حسین ہے ۔ فدا حسین خان کورائی بلوچ دے گھر دیرہ شمس رحیم یارخان اچ 28 فروری 1957 ء اچ پیدا تھئے ۔ ایف اے تئیں تعلیم حاصل کیتی تے درس و تدریس دا شعبہ اختیار کیتا ۔ سرائیکی نثر نگاری اچ ناں بݨایا ۔ انہاں دیاں کتاباں اچ سانول ( ناول ) ، جوان تاں ݙیکھ ( خاکے ) ، کوجھے مور مکالمے شامل ہِن ۔ قاصر مرحوم دیاں خدمتاں کوں ہمیش یاد رکھیا ویسی ۔

## جام ایم ڈی گانگا
معروف ادیب ، شاعر ،دانشور سئیں جام ایم ڈی گانگا دا اصل ناں محمد دین گانگا ہے ۔ گانگا نگر اچ جام بہار گانگا دے گھر 1967 ء اچ اکھ کھولی ۔ ایم اے اکنامکس کر تے زمیندارہ کریندن ۔ 1993 ء اچ شاعری شروع کیتی ۔ انہاں دیاں کتاباں اچ سِک عربی دی ، سرائیکی تے انگریزی شامل ہِن ۔جام ایم ڈی گانگا ادیب ، شاعر تے صحافی ہووݨ دے نال نال سرائیکی اڳواݨ وی ہِن ۔ اردو اخبار تے جھوک  آپ دیاں تحریراں اکثر چھپدیاں راہندن ۔

## دلشاد سلطان پوری
نذیر احمد المعروف دلشاد سلطان پوری حاجی خیر محمد نریجہ دے گھر وستی نریجہ سلطان پور رحیم یارخان اچ 1954 اچ پیدا تھئے ۔ مڈل تئیں تعلیم حاصل کیتی ۔ 1988 ء اچ شاعری دا آغاز کیتا تے امان اللہ ارشد دی شاگردی اختیار کر گھدی ۔ انہاں دیاں کتاب اچ عاشق دی کوک ، پُسیے پاند شامل ہِن ۔

## طاہرہ انمول
طاہرہ کنول انمول صوفی جند وݙا ارائیں دے گھر نور شاہ بخاری احمد پور شرقیہ اچ 1978 اچ اکھ کھولی ۔ میٹرک تئیں تعلیم حاصل کیتی ۔ 2005 ء اچ شاعری شروع کیتی تے سئیں دلنور نور پوری دی شاگردی اختیار کیتی ۔ انہاں دیاں کتاباں اچ بچپن دا پیار تے تئیں رول ݙتے شامل ہِن ۔

## بے زر شجاع آبادی
سئیں غلام شبیر المعروف بے زر شجاع آبادی بہاول بخش خادم گجر دے گھر موضع گجوائن خانگڑھ اچ یکم جون 1968 اچ پیدا تھئے ،۔ میٹرک تئیں تعلیم حاصل کیتی تے ول درس تدریس دے شعبے نال منسلک تھی ڳئے ۔ 1986 اچ شاعری شروع کیتی تے فضل حسین خان موج کوں استاد بݨا گھدا ۔ انہاں دی تصانیف اچ سک دے سلوک ، آمݨے سامݨے ، ݙاڈھا مٹھا مدینہ شامل ہے۔

## اشرف جاوید ملک
چاہ ارائیں والا سکندر آباد اچ صادق محمد ارائیں دے گھر یکم مارچ 1975 ء کوں اکھ کھولݨ آلے اشرف جاوید ملک ایم اے اردو ادبیات اچ کیتا تے لیکچرر لڳ ڳئے ۔ 1996 ء اچ شاعری شروع کیتی تے فدا ملتانی کوں اپݨا استاد بݨایا۔ انہاں شاعری دے نال نال نثر نگاری اچ وی اپݨے قلم دا لوہا منوایا ۔ انہاں دی تصنیفات اچ پاندھی ناول شامل ہے ۔

## محمد رفیع ہاشمی
محمد رفیع بخش ہاشمی فیض بخش دے گھر شجاع آباد اچ یکم ستمبر 1962 اچ پیدا تھئے ۔ میٹرک تئیں تعلیم حاصل کیتی ۔ 2003 ء اچ شاعری شروع کیتی ۔ پروفیسر رفعت عباس کوں استاد بݨایا ۔ انہاں دی کوئی کتاب سامݨے نی آئی ۔

## جمیل انجم
محمد جمیل انجم موضع کلانچ پور اچ 3 اپریل 1978 ء اچ رانا محمد بخش نون دے گھر پیدا تھئے ۔ میٹرک تئیں تعلیم حاصل کیتی تے گلوکاری دی پیشہ اختیار کیتا ۔ 1991 ء اچ شاعری دا آغاز کیتا تے شاکر شجاع آبادی دی شاگردی اختیار کر گھدی ۔ انہاں دی کوئی کتاب سامݨے نی آئی ۔

## اکبر ہاشمی
اکبر ہاشمی مخدوم رکن عالم شاہ ہاشمی دے فرزند ہِن ۔ مخدوم رشید اچ 1954 ء اچ اکھ کھولی ۔ ایم اے ایم ایس سی کر تے درس و تدریس دے پیشے نال منسلک تھی ڳئے ۔ ممتاز العیشی دے شاگرد ہِن ۔ انہاں دی ہِک کتاب سچ دا پوکھا ہے ۔

## چاکر خان بلوچ
چاکر خان بلوچ معروف سرائیکی ادیب مولانا نور احمد خان فریدی دے فرزند ہِن ۔ نور محل تحصیل جلال پور پیر والا اچ پیدا تھئے ۔ ول ایف اے سی ٹی کیتا ، صحافت دا پیشہ اختیار کیتا ۔ ماہنامہ بلوچی دنیا دے ایڈیٹر ہِن ۔

## غفور بلوچ
عبدالغفور بلوچ معروف لکھاری تے نثر نگار فیض بلوچ دے فرزند ہِن ۔ نور شاہ طلائی اچ 1967 ء اچ پیدا تھئے تے پرائمری تئیں تعلیم حاصل کیتی ۔ پیشے دے اعتبار نال اُساری دا کم کریندن ۔ 1998 ء اچ شاعری شروع کیتی تے اللہ بخش یاد کوں استاد بݨایا ۔

## فدا سمن آبادی
سئیں فدا حسین سمن آبادی امیر خان جھتہ دے گھر موضع نوڈھنڈ ملتان اچ 1974 اچ پیدا تھئے ۔ پرائمری تئیں تعلیم حاصل کیتی ۔ 1992 ء اچ شاعری شروع کیتی تاں محمد شفیع زخمی کوں اپݨا استاد بݨایا ۔ انہاں دی ہُݨ تئیں کوئی کتاب سامݨے نی آئی ۔

## گلزار لالی
معروف سرائیکی گلوکارہ گلزار لالی وزیر احمد کھوکھر دے گھر 1964ء اچ پیدا تھئی ۔ 1994 ء اچ شاعری وی شروع کیتی تے سئیں دلنور نور پوری کوں اپݨا استاد بݨایا ۔ انہاں دی ہِک کتاب لالی دیاں دھاڑاں ہے ۔

## حکیم نذیر آصف خیال
حکیم نذیر آصف خیال 1938 اچ ملتان اچ نور محمد خان ہوت بلوچ دے گھر پیدا تھئے۔ میٹرک تئیں تعلیم حاصل کیتی تے حکمت دا کم شروع کر ݙتا۔ 1957 اچ شاعری شروع کیتی ۔ علی محمد خلیق ملتانی کوں اپݨا استاد بݨایا۔ انہاں دی ہُݨ تئیں کوئی کتاب سامݨے نی آئی ۔

## خضر حیات مون
خضرت حیات مون فدا حسین سیال دے فرزند ، ٹاٹے پور ملتان اچ 4 مارچ 1977 ء کوں پیدا تھئے ۔ ایف اے تئیں تعلیم حاصل کیتی تے پرائیوٹ ملازم ہِن ۔ 1998 ء اچ صوفی نجیب اللہ نازش دی شاگردی اچ شاعری شروع کیتی ۔

## مجاہد بھٹی
ایم بی مجاہد محمد عبداللہ بھٹی دے گھر چک 2/H کوٹ عباس شہید اچ 1971 اچ اکھ کھولی ۔ بی اے تئیں تعلیم حاصل کیتی تے صحافت دا پیشہ اختیار کیتا ۔ 1999 ء توں ادبی ذوق پیدا تھیا تاں نثر لکھݨ شروع کر ݙتی ۔ انہاں دی ہِک کتاب جھوک سرائیکی ڈائریکٹری سامݨے آئی اے ۔

## شاہد دھریجہ
شاہد دھریجہ سئیں اللہ بخش دھریجہ دے گھر دھریجہ نگر اچ 15 دسمبر 1983 ء کوں اکھ کھولی ۔ میٹرک تئیں تعلیم حاصل کیتی تے ول صحافت دا پیشہ اختیار کر گھدا ۔ انہاں دی ہِک کتاب زندہ ہے بے نظیر سامݨے آئی اے۔

## اقبال بھٹی
حافظ محمد اقبال بھٹی 9 فروری 1954 ء کوں عبدالرحمن بھٹی دے گھر کہروڑ پکا اچ پیدا تھئے ۔ میٹرک تئیں تعلیم حاصل کیتی تے ڈسپنسر بݨ ڳئے ۔ 2000 ء توں شاعری شروع کیتی ۔ انہاں دی کوئی کتاب سامݨے نی آئی ۔

## صابر انصاری
صابر انصاری 13 اگست 1970 ء کوں محمد رفیق انصاری دے گھر ملتان اچ پیدا تھئے ۔ ایف اے تئیں تعلیم حاصل کیتی تے بزنس شروع کیتا ۔ 1998 ء اچ شاعری دا آغاز کیتا تے سعید عاصم دی شاگردی اختیار کیتی ۔ انہاں دی ہِک کتاب جدائی مار دیتی ہے سامݨے آئی اے ۔

## زوار حسین زاری
زوار حسین زاری فیض بخش لاشاری بلوچ دے گھر 1954 ء اچ اکھ کھولی ۔ انہاں دا تعلق موضع لاڑ جنوبی جلال پور پیر والا نال ہے ۔ میٹرک تئیں تعلیم حاصل کیتی تے زمیندارہ شروع کر ݙتا ۔ 1970 ء اچ شاعری دا آغاز کیتا ۔ جانباز جتوئی انہاں دے استاد ہِن ۔

## سجاد کھوکھر
سجاد احمد کھوکھر اللہ ݙیوایا کھوکھر دے گھر رشید آباد ملتان اچ 5 اگست 1977 ء کوں پیدا تھئے ۔ایم اے اردو کیتا تے براڈ کاسٹنگ تے صحافت نال منسلک تھی ڳئے۔ 1990 اچ شاعری وی شروع کیتی ۔ دل دے افسانے ، شیشے کا جسم انہاں دیاں ݙو تصانیف ہِن ۔

## طاہر شیرازی
سید طاہر حسن شیرازی دا تعلق دیرہ اسماعیل خان نال ہے ۔ سید کرم حسین شاہ دے گھر 29 جون 1962 ء کوں اکھ کھولی ۔ بی اے تئیں تعلیم حاصل کیتی تے ملازمت کر گھدی ۔ 1990ء توں شاعری شروع کیتی ۔ انہاں دیاں کتاباں اچ انحراف ، ماسوا شامل ہِن ۔

## طاہر بشیر طاہر
دیرہ اسماعیل خان توں تعلق رکھݨ آلے طاہر بشیر طاہر 16 اگست 1975 ء کوں بشیر حسین شادی خیل دے گھر اکھ کھولی ۔ بی اے تئیں تعلیم حاصل کیتی تے صحافت دا شعبہ اختیار کیتا ۔ 1998 توں غلام عباس حیدر ی دی شاگردی اچ شاعری شروع کیتی ۔

## بے قصور بلوچ
بے قصور بلوچ دا اصل ناں محمد اسلم خان ہے ۔ بستی گرہ غوث شاہ دیرہ اسماعیل خان اچ عبدالرحمن خان دے گھر 1971 ء کوں پیدا تھیوݨ بے قصور بلوچ اسلامیات اچ ایم اے کیتا ۔ 1987 ء توں شاعری دا آغاز کیتا ۔ سئیں نصیر سرمد انہاں دے استاد ہِن ۔ انہاں دی ہِک کتاب عہدِ وفا دے ناں توں سامݨے آئی اے ۔

## حبیب موہاݨہ
حبیب الرحمن موہاݨہ سرائیکی نثر نگاری دا ہِک وݙا ناں ہے۔ مولا داد دے گھر پہلی جنوری 1969 ء اچ پیدا تھیوݨ آلے حبیب الرحمن انگلش اچ ایم اے کیتا تے درس و تدریس دے شعبے نال وابستہ تھی ڳئے ۔ 2003 ء توں نثر نگاری شروع کیتی ۔ انہاں دا ہِک ناول اللہ لہیسی مونجھاں سامݨے آیا ہے ۔

## امیراں بی بی
امیراں بی بی سئیں الٰہی بخش سودائی دی گھر آلی ہِن ۔ انہاں دا تعلق دیرہ اسماعیل خان نال ہے ۔ 31 مارچ 1958 ء کوں عبدالرحمن بڈھاݨ دے گھر اکھ کھولی ۔ پرائمری تئیں تعلیم حاصل کیتی ۔ 1980 ء توں شاعری دا آغاز کیتا ۔ محمد علی اطہر انہاندے استاد ہِن ۔

## وارث ملک
سئیں وارث ملک ملک نور محمد موتھا دے گھر حاجی پور موضع چٹالہ لودھراں اچ 2 مارچ 1973 ء اچ پیدا تھئے ۔سرائیکی تے اردو اچ ایم اے کیتاتے درس و تدریس دے شعبے نال منسلک تھی ڳئے ۔ 1990 ء توں شاعری دا آغاز کیتا ۔ مولانا عبدالرحمن ہمدرد انہاں دے استاد ہِن ۔ انہاں دی ہِک کتاب درد وچھوڑے دا ہے ۔

## کشور لودھراں
کشور لودھراں دا اصل ناں نثار احمد ہے ۔ عبدالستار قریشی دے گھر ݙانوراں تحصیل و ضلع لودھراں اچ 1971 ء اچ اکھ کھولی ۔ مڈل تئیں تعلیم حاصل کیتی ۔ پینٹر تے آرٹسٹ ہِن ۔ 1997 ء توں شاعری شروع کیتی ۔ حنیف کھاکھی انہاندے استاد ہِن ۔ انہاں دیاں کتاباں اچ غم پلدا پے ، پھول چمن کے ، دل نی راہندا، بڈھے ہو گئے ہوݨ توں پہلے شامل ہِن ۔

## خاکی دنیا پوری
سئیں محمد حنیف کھاکھی دنیا پوری محمد نواز بھٹی دے گھر وستی نور الحق جھنڈیر تحصیل میلسی اچ 12 مارچ 1964 ء کوں پیدا تھئے ، میٹرک تئیں تعلیم حاصل کرݨ دے بعد ملازمت کر گھدی ۔ 1988 ء اچ شاعری دا آغاز کیتا ۔ سئیں ثاقب خلیلی تے شاکر شجاع آبادی انہاں دے استاد ہِن ۔ انہاں دی کتاب تانگھ سڄݨ دی سامݨے آئی اے۔

## سوجھل بخاری
سوجھل بخاری دا اصل ناں سید عمران حسین شاہ ہے ۔ وستی مغل والا چھمب کلیار لودھراں اچ سید منظور حسین شاہ دے گھر 11 اپریل 1988 ء کوں پیدا تھیوݨ آلے سوجھل بخاری ڈی کام کیتا ۔ 2000 ء توں شاعری دا آغاز کیتا تے ملک اللہ ݙتہ دلیادؔ کوں اپݨا استاد بݨایا ۔ انہاں دی کوئی کتاب سامݨے نی آئی ۔

## اقبال ہر فن مولا
محمد اقبال ہر فن مولااللہ یار بھٹی دے گھر محلہ محمد پور کبیر والا اچ 1960 اچ پیدا تھئے ۔ پرائمری تئیں تعلیم حاصل کیتی ۔ نعت خوانی دے شوقین ہَن ۔ 1984 ء اچ شاعری شروع کیتی ۔ طاہر حسین طاہر انہاں دے استاد ہِن ۔ انہاں دی تصانیف اچ مجموعہ نعت، گلدستہ نعت، اقبال دے ݙوہڑے شامل ہِن ۔

## حاتم نائچ
سئیں ملک نذر حسین حاتم نائچ موضع سرفراز پور تحصیل کبیر والا اچ 15 اکتوبر 1972 ء کوں پیدا تھئے ۔ تعلیمی قابلیت ڈی کام ہے ۔ 1990 ء توں شاعری شروع کیتی تے ملک منظور حسین نائچ کوں اپݨا استاد بݨایا ۔

## ناصر عباس
سید ناصر عباس رضوی سید احمد حسن رضوی دے گھر ملتان اچ 13 اکتوبر 1970 ء کوں پیدا تھئے ۔ انگریزی ، اردو تے سرائیکی اچ ایم اے کیتا تے درس و تدریس دے شعبے نال منسلک تھی ڳئے ۔ نثر اچ انہاں دا وݙا ناں ہے ۔ ٻولی بھوم دی سنڄاݨ انہاں دی ہِک تصنیف ہے ۔

## مختار مخلص
سئیں مختار حسین مخلص شیخ عمر کوٹ ادو اچ غلام حسین بھٹی دے گھر پیدا تھئے۔ یکم جنوری 1965 ء کوں پیدا تھئے ۔ میٹرک تئیں تعلیم حاصل کیتی ۔ الیکٹریکل فیٹر کیپکو کوٹ ادو اچ کم کار کریندن ۔ 2004 ء اچ شاعری شروع کیتی تے سئیں مشتاق سبقت دی شاگردی اختیار کر گھدی ۔ انہاں دی کوئی کتاب سامݨے نی آئی ۔

## گفتار خیالی
غلام حسین گفتار خیالی میاں اللہ بخش جوئیہ دے گھر وستی سمندری دائر ہ دین پناہ اچ 15 اپریل 1947 ء اچ پیدا تھئے ۔ بی اے تئیں تعلیم حاصل کر تے محکمہ تعلیم اچ ملازم تھی ڳئے ۔ 1967 ء اچ شاعری دا آغاز کیتا تے سئیں ڈاکٹر پروفیسر خیال امروہی دی شاگردی اختیار کر گھدی ۔مدار شعور ، معدار شعور ، نیا پیراہن ، کسک چھپ تے سامݨے آئین ۔

## عبدالغفور غفاری
سئیں عبدالغفور غفاری شیر محمد لک دے گھر 22 دسمبر 1954 ء کوں پیدا تھئے ۔ انہاں دا تعلق رنگ پور کھیڑا نال ہے۔ میٹرک تئیں تعلیم حاصل کیتی ۔ شاعری پڑھݨ اچ منفرد انداز اختیار کریندن تے لوک داد ݙیوݨ تے مجبور تھی ویندن ۔ 1971 ء اچ شاعری دا آغاز کیتا تے سید عیسن شاہ ساجد انہاں دے استاد ہِن ۔ انہاں دی ہِک کتاب کلامِ غفاری سامݨے آ چکی ہے. 

## '''حوالہ'''
·        معروف سرائیکی دانشور سئیں ظہور دھریجہ دی کتاب سرائیکی قلم قبلیہ وچوں چوݨ